ישיבת מליאה, כנסת 24, פרוטוקול מספר 25, 2021-06-07 00:00

יריב לוין: חברות וחברי הכנסת, היום יום שני, כ"ז בסיוון התשפ"א, 7 ביוני 2021.

יריב לוין: אני פותח את הישיבה.

יריב לוין: אבקש להביא בפניכם בראשית הישיבה את ההודעה הבאה: אבקש להודיעכם כי בהתאם להוראות סעיף 13(ב) לחוק-יסוד: הממשלה, חבר הכנסת יאיר לפיד הודיע לנשיא המדינה ולי כי עלה בידו להרכיב ממשלת חילופים.

יריב לוין: בהתאם להוראות סעיף 13(ב) האמור, תיקבע ישיבה של הכנסת לצורך כינון הממשלה בתוך שבעה ימים, כלומר עד יום ד' בתמוז התשפ"א, 14 ביוני 2021.

יריב לוין: הודעה בדבר מועד ישיבת הכנסת לצורך כינון הממשלה השלושים-ושש תימסר לחברי הכנסת בהמשך.

יריב לוין: מכאן נעבור להודעה למזכירת הכנסת, בבקשה.

ירדנה מלר-הורוביץ: תודה.

עיסאווי פריג': מה זה "בהמשך", כבוד היושב-ראש?

יריב לוין: יום שני, יום ד' בתמוז.

עיסאווי פריג': לא, עד שבעה ימים – – –

יריב לוין: זה לא – יום שני, ד' בתמוז.

יריב לוין: שים לב, לא יום רביעי.

עיסאווי פריג': עד שבעה ימים.

עיסאווי פריג': למה אתה מתכוון "בהמשך"?

משה אבוטבול: אי-אפשר יותר רחוק?

יריב לוין: לא.

יריב לוין: אי-אפשר.

יריב לוין: זה החוק, ואנחנו פועלים אך ורק על פי החוק.

עיסאווי פריג': והחוק מאפשר לך לעשות את זה ביום רביעי.

יריב לוין: תודה.

יריב לוין: בבקשה, הודעה למזכירת הכנסת.

יריב לוין: בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – לדיון מוקדם – החל בהצעת חוק פ/1414/24 וכלה בהצעת חוק פ/1462/24:

ירדנה מלר-הורוביץ: הצעת חוק להסדר התדיינויות בסכסוכי משפחה (הוראת שעה) (תיקון – הוספת גירושין בשיתוף פעולה), התשפ"א–2021, מאת חברת הכנסת קרן ברק; הצעת חוק איסור הפרטת שיקול דעת שלטוני (הסדרת מעמדה של החטיבה להתיישבות), התשפ"א–2021, מאת חבר הכנסת ניצן הורוביץ; הצעת חוק איסור פרסום והפצת שמות נפגעים, התשפ"א–2021, מאת חבר הכנסת יצחק פינדרוס; הצעת חוק הרשויות המקומיות (פיצול המועצה המקומית כסרא-סמיע), התשפ"א–2021, מאת חברת הכנסת שרן מרים השכל; הצעת חוק רישום מקרי אובדנות, התשפ"א–2021, מאת חברי הכנסת קטי קטרין שטרית, מיכאל מלכיאלי ועופר כסיף; הצעת חוק טיפול בחולי נפש (תיקון – בחירת מקום אשפוז), התשפ"א–2021, מאת חברי הכנסת עופר כסיף, איימן עודה, סמי אבו שחאדה, עאידה תומא סלימאן, אמילי חיה מואטי וג'ידא רינאוי זועבי; הצעת חוק זכויות נפגעי עבירה (תיקון – זכאות בני משפחה), התשפ"א–2021, מאת חברי הכנסת עאידה תומא סלימאן, איימן עודה ועופר כסיף; הצעת חוק לתיקון פקודת בריאות העם (הוספת מכשור רפואי לפריפריה), התשפ"א–2021, מאת חברי הכנסת אופיר כץ, מכלוף מיקי זוהר, ניר אורבך, עידית סילמן, ינון אזולאי, עודד פורר, משה גפני, יוסף טייב, יעקב מרגי, יעל רון בן משה, קטי קטרין שטרית, אלכס קושניר, חוה אתי עטייה, מיכל וולדיגר, מיקי לוי, יפעת שאשא ביטון וג'ידא רינאוי זועבי; הצעת חוק להסדרת הפיקוח על כלבים (תיקון – הקמת מאגר מידע גנטי של כלבים), התשפ"א–2021, מאת חבר הכנסת בועז טופורובסקי; הצעת חוק המועצה להשכלה גבוהה (תיקון – הקמת מוסדות להשכלה גבוהה), התשפ"א–2021, מאת חברת הכנסת ג'ידא רינאוי זועבי; הצעת חוק הביטוח הלאומי (תיקון – בדיקת תלות בידי רופא מומחה למבוטח מגיל 75), התשפ"א–2021, מאת חברי הכנסת עופר כסיף, איימן עודה, סמי אבו שחאדה ועאידה תומא סלימאן; הצעת חוק-יסוד: ישראל – מדינת הלאום של העם היהודי (תיקון – ביטול החוק), מאת חבר הכנסת סמי אבו שחאדה; הצעת חוק מס ערך מוסף (תיקון – פטור ממס ערך מוסף במכירת תרופות לחולים סופניים), התשפ"א–2021,

ירדנה מלר-הורוביץ: מאת חברי הכנסת עופר כסיף, איימן עודה, סמי אבו שחאדה ועאידה תומא סלימאן; הצעת חוק הביטוח הלאומי (תיקון – דמי ביטוח מופחתים לסטודנטים), התשפ"א–2021, מאת חברת הכנסת עאידה תומא סלימאן; הצעת חוק קביעת יום לציון הטבעת הספינה אלטלנה, התשפ"א–2021, מאת חבר הכנסת עודד פורר; הצעת חוק שכירות הוגנת (רשם השכירויות), התשפ"א–2021, מאת חברי הכנסת עופר כסיף, איימן עודה וסמי אבו שחאדה; הצעת חוק חינוך פיננסי, התשפ"א–2021, מאת חברי הכנסת ולדימיר בליאק, אפרת רייטן מרום, עידן רול ויואל רזבוזוב; הצעת חוק מס ערך מוסף (תיקון – שיעור מס מופחת על מוצרי מזון בסיסיים), התשפ"א–2021, מאת חברי הכנסת עופר כסיף, איימן עודה, סמי אבו שחאדה ועאידה תומא סלימאן; הצעת חוק הביטוח הלאומי (תיקון – דמי אבטלה לעצמאים), התשפ"א–2021, מאת חברי הכנסת בועז טופורובסקי, רון כץ, יוראי להב הרצנו וולדימיר בליאק; הצעת חוק הבחירות לכנסת (תיקון – עדכון כתובת לצורכי בחירות), התשפ"א–2021, מאת חברת הכנסת מרב מיכאלי; הצעת חוק עוסק מפר בנסיבות מחמירות (תיקוני חקיקה), התשפ"א–2021, מאת חברי הכנסת מירב כהן ומיכאל מלכיאלי; הצעת חוק הקמת המוסד העליון לשפת הסימנים הישראלית, התשפ"א–2021, מאת חברי הכנסת עופר כסיף, איימן עודה, סמי אבו שחאדה ועאידה תומא סלימאן; הצעת חוק הכשרות לאנשי מקצוע בתחום החינוך בנושא מגדר ונטייה מינית, התשפ"א–2021, מאת חבר הכנסת ניצן הורוביץ; הצעת חוק לתיקון פקודת מס הכנסה (נקודת זיכוי לסטודנטים ולהוריהם), התשפ"א–2021, מאת חבר הכנסת ווליד טאהא; הצעת חוק האזרחים הוותיקים (תיקון – פטור מתשלום בתחבורה ציבורית), התשפ"א–2021, מאת חברי הכנסת עופר כסיף, איימן עודה, סמי אבו שחאדה ועאידה תומא סלימאן; הצעת חוק-יסוד: נשיא המדינה (תיקון – תקופת צינון למועמד שהוא חבר הכנסת או חבר ממשלה שאינו חבר הכנסת), מאת חבר הכנסת מוסי רז; הצעת חוק בטיחות בתעסוקה ובריאות תעסוקתית, התשפ"א–2021, מאת חברי הכנסת עופר כסיף, איימן עודה, סמי אבו שחאדה ועאידה תומא סלימאן; הצעת חוק שיפוט בתי דין רבניים (נישואין וגירושין) (תיקון – החרגת שפיטה בענייני רכוש בעת גירושין),

ירדנה מלר-הורוביץ: התשפ"א–2021, מאת חבר הכנסת ניצן הורוביץ; הצעת חוק העונשין (תיקון – הגדרת גזענות), התשפ"א–2021, מאת חבר הכנסת עופר כסיף; הצעת חוק האזרחות (תיקון – ביטול אזרחות בגין מעשה אלימות בזמן מצב מיוחד בעורף), התשפ"א–2021, מאת חבר הכנסת מכלוף מיקי זוהר; הצעת חוק לתיקון פקודת הראיות (חיסיון עיתונאי), התשפ"א–2021, מאת חבר הכנסת ניצן הורוביץ; הצעת חוק שוויון הזדמנויות במקום מגורים, התשפ"א–2021, מאת חבר הכנסת עופר כסיף; הצעת חוק שיפוט בתי דין רבניים (נישואין וגירושין) (תיקון – כפיית גט), התשפ"א–2021, מאת חבר הכנסת ניצן הורוביץ; הצעת חוק לתיקון פקודת העיריות (חברות גבייה) (הוראת שעה), התשפ"א–2021, מאת חברי הכנסת יעקב אשר, משה גפני, מכלוף מיקי זוהר, חוה אתי עטייה, אליהו ברוכי וישראל אייכלר; הצעת חוק-יסוד: חופש הביטוי וההתאגדות, מאת חבר הכנסת ניצן הורוביץ; הצעת חוק עבודת נשים (תיקון – חזרה לעבודה מתקופת לידה והורות), התשפ"א–2021, מאת חברת הכנסת תמר זנדברג; הצעת חוק הביטוח הלאומי (תיקון – אי-שלילת זכאות לגמלת סיעוד מקשיש לאחר פטירת בן הזוג), התשפ"א–2021, מאת חברי הכנסת עופר כסיף, איימן עודה ועאידה תומא סלימאן; הצעת חוק הרשות הלאומית למניעה ולמאבק באלימות במשפחה ובאלימות נגד נשים, התשפ"א–2021, מאת חברי הכנסת עאידה תומא סלימאן, עופר כסיף ואיימן עודה; הצעת חוק תשלום פיצויים בשל נזקי אסון טבע, התשפ"א–2021, מאת חברי הכנסת משה גפני, יעקב אשר, יצחק פינדרוס וינון אזולאי; הצעת חוק יישום הסכם הביניים בדבר הגדה המערבית ורצועת עזה (הגבלת פעילות) (תיקון – עונשין על קיום פעילות וחובות דיווח לכנסת), התשפ"א–2021, מאת חברי הכנסת בצלאל סמוטריץ', אורית מלכה סטרוק, שרן מרים השכל, שמחה רוטמן, מיכאל מלכיאלי, קרן ברק, מיכל וולדיגר, אוריאל בוסו, אבי מעוז, אופיר סופר ואיתמר בן גביר; הצעת חוק לתיקון פקודת סדרי השלטון והמשפט (חקיקה באמצעות צו), התשפ"א–2021, מאת חברי הכנסת בצלאל סמוטריץ', אורית מלכה סטרוק, מכלוף מיקי זוהר, מתן כהנא, מיכאל מלכיאלי, שלמה קרעי,

ירדנה מלר-הורוביץ: יצחק פינדרוס, שמחה רוטמן, אליהו ברוכי, שרן מרים השכל, קרן ברק ומשה ארבל; הצעת חוק-יסוד: הזכות לדיור, מאת חבר הכנסת עופר כסיף; הצעת חוק התפזרות הכנסת העשרים-וארבע, התשפ"א–2021, מאת חבר הכנסת סמי אבו שחאדה; הצעת חוק העונשין (תיקון – תקיפת נהג אוטובוס ציבורי), התשפ"א–2021, מאת חבר הכנסת משה ארבל; הצעת חוק הבחירות לכנסת (תיקון – הצבעה על ידי אזרחים בחוץ לארץ), התשפ"א–2021, מאת חברת הכנסת שרן מרים השכל; הצעת חוק העונשין (תיקון – מאסר למשתתף בהתפרעות אלימה בעת מצב חירום), התשפ"א–2021, מאת חבר הכנסת מכלוף מיקי זוהר; הצעת חוק שירות המדינה (מינויים) (תיקון – תואר אקדמי רלוונטי), התשפ"א–2021, מאת חברי הכנסת ישראל אייכלר, מיכאל מלכיאלי ושלמה קרעי; הצעת חוק לאיחוד קווי החירום הטלפוניים, התשפ"א–2021, מאת חברי הכנסת משה גפני, ינון אזולאי, יעקב אשר ויצחק פינדרוס; הצעת חוק איסור הונאה בכשרות (תיקון – הגדרת המינוח כשר לעניין הטעיה), התשפ"א–2021, מאת חברי הכנסת משה גפני, יעקב אשר, יצחק פינדרוס וינון אזולאי.

ירדנה מלר-הורוביץ: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת היציאה מישראל) (תיקון מס' 2), התשפ"א–2021; החלק הנותר בתקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 42), התשפ"א–2021; תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 20), התשפ"א–2021; צו בריאות העם (נגיף הקורונה החדש) (בידוד בית והוראות שונות) (הוראת שעה) (תיקון מס' 25), התשפ"א–2021.

ירדנה מלר-הורוביץ: דין וחשבון על הוצאות השכר של הגופים הציבוריים ומשרדי הממשלה לעובדי קבלן כוח אדם לשנת 2019, מטעם אגף השכר והסכמי עבודה במשרד האוצר.

ירדנה מלר-הורוביץ: תודה.

יריב לוין: תודה רבה.

יריב לוין: אם כן, חברות וחברי הכנסת, אנחנו עוברים מכאן לנאומים בני דקה, וראשון הדוברים הוא חבר הכנסת עופר כסיף.

יריב לוין: בבקשה.

עופר כסיף: אדוני היושב-ראש, חברי הכנסת, לפני כשלושה שבועות מת בכלא הצבאי קצין מודיעין לאחר שהוחזק שם תשעה חודשים ללא משפט.

עופר כסיף: חשוב להדגיש ששמו נוקה מחשד לריגול, בגידה או מגע עם סוכן זר.

עופר כסיף: אני רוצה להעלות כמה מחשבות מטרידות על אודות התנהלותן של רשויות המדינה בעניין זה: 1.

עופר כסיף: כיצד מת אדם בכלא הצבאי החדיש, שבו מנוטרים החדרים 24/7?

עופר כסיף: איך זה שאדם התאבד שם, לכאורה?

עופר כסיף: 2.

עופר כסיף: כיצד זה שחוטפים ומעלימים אזרח המדינה לחודשים ארוכים ומחזיקים אותו בכלא ללא פסק דין ובלי שהיעלמותו מוסברת לאיש?

עופר כסיף: 3.

עופר כסיף: כמה אנשים נמצאו בעבר ונמצאים כרגע במצב דומה ללא ידיעתנו?

עופר כסיף: האם כחונטות באמריקה הלטינית היינו?

עופר כסיף: האם לרודנויות שלהן ישראל מוכרת אמצעי לחימה דמינו?

עופר כסיף: 4.

עופר כסיף: איך ייתכן שרק אחד נחשד שהוביל לנזק שמתארים אותו ככזה משמעותי?

עופר כסיף: האם לא נמצאו עוד אחראים, או שמישהו מטייח?

עופר כסיף: אלו רק מקצת מן השאלות שעולות מהטרגדיה הזאת.

עופר כסיף: תנחומיי למשפחה השכולה.

יריב לוין: חבר הכנסת יואב סגלוביץ', בבקשה – מוותר; חבר הכנסת ניצן הורוביץ – איננו; חבר הכנסת אוסאמה סעדי – איננו; חברת הכנסת גלית דיסטל אטבריאן – איננה; חברת הכנסת נירה שפק – איננה; חבר הכנסת יצחק פינדרוס – איננו; חבר הכנסת אלי אבידר – איננו; חבר הכנסת אחמד טיבי – איננו; חברת הכנסת תמר זנדברג – איננה.

יריב לוין: חברת הכנסת מירב בן ארי, בבקשה.

מירב בן ארי: תודה, אדוני היושב-ראש.

מירב בן ארי: "פח אשפה", "סתומה", "טיפשה", "עיפרון לא מחודד", "אפס", "נעל בית", "יצאנית", "סמרטוטה" – כל זה ועוד על ציוץ מבדח שכתבתי בו שפתחנו את מזנון הכנסת וניצחנו את הקורונה.

מירב בן ארי: ניצחנו, לא אני ניצחתי – ניצחנו: ימין, שמאל, יהודים, ערבים – ניצחנו את הקורונה, ומזנון הכנסת נפתח.

מירב בן ארי: כל הרפש הזה, ועל מה?

מירב בן ארי: על מה?

מירב בן ארי: מה אמרתי?

מירב בן ארי: אמרתי שניצחנו.

מירב בן ארי: לא מירב, לא ימין – לא, רק ניצחנו.

מירב בן ארי: למה צריך את כל הטינופת הזאת?

מירב בן ארי: למה אי-אפשר פשוט להגיד: תגידי תודה, תודה לנתניהו.

מירב בן ארי: למה אי-אפשר פשוט להגיד?

מירב בן ארי: למה תמיד צריך את כל הרפש?

מירב בן ארי: למה זה טוב?

מירב בן ארי: תודה.

יריב לוין: תודה.

יריב לוין: חבר הכנסת עיסאווי פריג' – איננו.

יריב לוין: חבר כנסת אבי מעוז, בבקשה.

אבי מעוז: תודה, אדוני היושב-ראש.

אבי מעוז: נאום הנדסת תודעה מס' 11, והפעם כמובן על בחינת הבגרות בעברית.

אבי מעוז: כאילו בהזמנה מיוחדת עבור סדרת הנאומים שלי, נערכה בשבוע שעבר בחינת הבגרות בעברית.

אבי מעוז: מצופה היה לכאורה כי בחינת בגרות לא תשמש כאמצעי לשטיפת מוח ולהנדסת תודעה, אך ציפיות לחוד ומציאות לחוד: תלמידים תמימים מקבלים טופס בחינה שבו – כביכול בדרך אגב – מוטמעת בתוך השאלות התפיסה המגדרית שעליה דיברתי כאן בשבוע שעבר; מוחדרים מסרים שלפיהם העברית, לשון הקודש עתיקת היומין, מעוררת רגשות זלזול והדרה, ומוצע לשבש ולעוות את שפת התנ"ך.

אבי מעוז: זו איננה בחינת בגרות בעברית, אדוני היושב-ראש, אלא הנדסת תודעה פוסט-מודרנית.

אבי מעוז: אני ממליץ לשר החינוך לעשות בדק בית בהקדם האפשרי ולפטר באופן מיידי את מי שאחראים לכתיבת בחינת הבגרות הנ"ל.

אבי מעוז: תודה.

יריב לוין: תודה רבה.

יריב לוין: חבר הכנסת משה אבוטבול, בבקשה.

משה אבוטבול: כבוד היושב-ראש, כנסת נכבדה, מאוד מצער שבמדינה יהודית כמדינתנו, מדינת ישראל, פקידים כאלה ואחרים לא מקפידים על שמירת השבת במשרדם, ועל כך התרעתי במכתבי לראש הממשלה ולשרים השונים.

משה אבוטבול: הגדיל לעשות ראש השב"כ מר נדב ארגמן, שהוציא הודעה מטעמו דווקא בשבת על חששו ממעשי ההסתה ברשתות.

משה אבוטבול: אז ראשית, בוקר טוב לך, נדב היקר.

משה אבוטבול: היכן היית עד כה?

משה אבוטבול: למעלה משנה מסיתים נגד ראש הממשלה, מאיימים על חייו, על חיי אשתו ובני משפחתו.

משה אבוטבול: שם גם ביום חול לא ראינו איזושהי הודעה שיוצאת ממך בעניין.

משה אבוטבול: גם בכמה סבבים של בחירות, מסיתים ומתסיסים נגד המגזר החרדי בצורה איומה, כמו למשל האמירה המקוממת של מי שרוצה להיות שר האוצר, איווט ליברמן, שקרא לזרוק את החרדים עם מריצה למזבלה.

משה אבוטבול: זה לא הסתה?

משה אבוטבול: במזבלה נחמד ונעים?

משה אבוטבול: היכן, נדב, היית אז?

משה אבוטבול: האם דמם של החרדים הינו הפקר?

משה אבוטבול: האם מותר דמנו?

משה אבוטבול: שלא יובן, חלילה, אחרת: אנו נגד כל סוג של אלימות כלפי כל מגזר ומגזר ומגנים בתוקף, אבל עדיין הדם רותח לראות איפה ואיפה כשיוצאים בהודעות נחפזות, אפילו בשבת קודש, כשמדובר בציבורים אחרים.

משה אבוטבול: עם כל הכבוד, יכול היה ראש השב"כ להמתין מעט ליציאת השבת ואז להוציא את הודעתו.

משה אבוטבול: לא היה קורה כלום, ואז גם שומרי השבת היו נחשפים להודעתו המיוחדת בצאת השבת.

משה אבוטבול: כולי תקווה שמעשה כזה לא יישנה, ומחאתי כיושב-ראש השדולה למען שמירת השבת בכנסת תגיע גם לשאר פקידי הממשלה.

משה אבוטבול: תודה רבה.

יריב לוין: חבר הכנסת ישראל אייכלר – איננו; חבר הכנסת ווליד טאהא – איננו; חבר הכנסת ינון אזולאי – איננו; חבר הכנסת אוריאל בוסו – איננו; חבר הכנסת סמי אבו שחאדה – איננו; חבר הכנסת אלעזר שטרן – איננו; חבר הכנסת איתמר בן גביר – איננו; חברת הכנסת עאידה תומא סלימאן – איננה.

עאידה תומא סלימאן: למה איננה?

יריב לוין: אה, סליחה, סליחה, נכנסת.

יריב לוין: לא ראיתי.

יריב לוין: סליחה, סליחה, סליחה.

יריב לוין: את רואה, לפעמים התדמית של האדם על עצמו היא לא בדיוק מה שרואים אחרים.

יריב לוין: בבקשה.

עאידה תומא סלימאן: כבוד היושב-ראש, ביומיים האחרונים אנחנו רואים עלייה מאוד מסיבית בהתנכלויות לעיתונאים, במיוחד באזור ירושלים המזרחית וסביב שייח' ג'ראח.

עאידה תומא סלימאן: לפני תקופה נסגרה השכונה גם לכניסת עיתונאים, בלי שיהיה ברור שהוכרזה כשטח צבאי; פשוט הודיעו להם שאסור להם להיכנס.

עאידה תומא סלימאן: שלשום נעצרה ג'ווארה אלבודירי, שהיא הכתבת של אל-ג'זירה, בצורה מאוד ברוטלית – התייחסות מאוד ברוטלית של כוחות הכיבוש שנמצאו באזור.

עאידה תומא סלימאן: כמו כן, אתמול הוזמנה לחקירה ונעצרה בתוך ביתה מונא אלקורד, שהיא פעילה מהשכונה.

עאידה תומא סלימאן: היא גם מאוימת בהוצאה מביתה.

עאידה תומא סלימאן: כל האשמה שלה – שהיא מופיעה ומדברת על הבעיה שלה, של משפחתה, של השכונה.

עאידה תומא סלימאן: היא פעילה פוליטית והיא גם מגינה על הבית שלה.

עאידה תומא סלימאן: אני חושבת שהגיע הזמן שיבינו שלעיתונאים מתייחסים אחרת – יש להם חסינות שניתנה להם בחוק הבין-לאומי ובאמנות בין-לאומיות.

עאידה תומא סלימאן: לא משטרת ישראל ולא כוחות הכיבוש הם מעל החוק הזה.

יריב לוין: חבר הכנסת רון כץ – איננו; חבר הכנסת עודד פורר – איננו.

יריב לוין: חברת הכנסת קטי שטרית, בבקשה.

קטי קטרין שטרית: אדוני היושב-ראש, חבריי חברי הכנסת, דקה לא תספיק לי לפרט מדוע הממשלה הנרקמת לנגד עינינו היא לא פחות מאסון שנולד בחטא ובמרמה.

קטי קטרין שטרית: לכן לא אמנה פה את כל הטיעונים נגד הקמתה אלא רק אומר דבר פשוט: בכל מקום שבו יעלה חשש לפגיעה בעם ישראל, בארץ ישראל או במורשת ישראל, אתם תמצאו שם את חבריי ואותי נאבקים בנחישות בכל הכלים הפרלמנטריים הקיימים.

קטי קטרין שטרית: חשבתם שלא קל להרכיב ממשלה, אלי אבידר?

קטי קטרין שטרית: אתם תגלו מהר מאוד שעוד יותר קשה לשמור עליה.

אלי אבידר: אדוני היושב-ראש, אני מתנהג יפה כבר שבועיים.

יריב לוין: האמת, שמתי לב.

יריב לוין: האמת, יותר משבועיים.

יריב לוין: חבר הכנסת אליהו ברוכי – איננו.

יריב לוין: חבר הכנסת בועז טופורובסקי, בבקשה.

אלי אבידר: אופוזיציה זו לא קללה.

קטי קטרין שטרית: זה יהיה בחיוך, בחיוך, אבל נשמור.

בועז טופורובסקי: תודה, אדוני היושב-ראש.

בועז טופורובסקי: בשבוע החולף נהרגו שני אנשים בדרכים.

בועז טופורובסקי: ביום חמישי, 3 ביוני, נהרגה הולכת רגל, אישה בת 88, לאחר שרכב פגע בה במעבר חציה ברחוב קרייתי בתל אביב.

בועז טופורובסקי: למוחרת, 4 ביוני, נהרג צעיר בן 24 לאחר שאיבד שליטה על הרכב ברחוב אביגדור אביטל בבאר שבע.

בועז טופורובסקי: חודש מאי הסתיים, והוא היה הקטלני ביותר בארבע השנים האחרונות, עם 28 הרוגים.

בועז טופורובסקי: שרת התחבורה והבטיחות בדרכים שתיכנס – בתקווה שתיכנס – יש לה משימה גדולה גדולה וחשובה לפניה.

בועז טופורובסקי: תודה.

יריב לוין: תודה רבה.

יריב לוין: חבר הכנסת מנסור עבאס – מוותר; חבר הכנסת גלעד קריב – איננו; חבר הכנסת אופיר סופר – איננו.

יריב לוין: חבר הכנסת סעיד אלחרומי, בבקשה.

סעיד אלחרומי: תודה, כבוד היושב-ראש, חבריי חברי הכנסת, כבן הנגב אני רגיל לשמוע הסתה כלפי האוכלוסייה הבדואית מכל צד ומכל מי שבא לו להיכנס באוכלוסייה הזאת, אבל אתמול הגדיל לעשות עיתונאי בערוץ חדשות, וככה הוא טען: הצבא ביטל תרגיל צבאי, תרגיל אימונים, בגלל שהם פחדו מהבדואים.

סעיד אלחרומי: לא ידעתי, לא דמיינתי לעצמי, שהבדואים כבר קובעים את סדר-היום של יחידות הצבא – מי ייכנס לתרגיל, מי יגיע לבסיס שלו ומי לא.

סעיד אלחרומי: החליטו, בגלל הבדואים, לבצע את התרגיל הצבאי בתוך השטח של מחנה שיזפון.

סעיד אלחרומי: רבותיי, מספיק עם ההבל הזה; מספיק עם ההסתה הפרועה נגד האוכלוסייה הבדואית.

סעיד אלחרומי: תאמינו לי, עיתונאי שמכבד את עצמו, אפילו אם הגיע אליו מידע בסגנון הזה, היה מתבייש לדבר בערוץ ממלכתי בשפה הזאת.

סעיד אלחרומי: כמובן, מיותר לציין שהצבא הוציא הודעה ואמר שהדבר מצוץ מהאצבע.

סעיד אלחרומי: תודה, אדוני היושב-ראש.

יריב לוין: תודה.

יריב לוין: חברת הכנסת מיכל וולדיגר – איננה; חבר הכנסת ולדימיר בליאק – איננו; חברת הכנסת אמילי מואטי – איננה; חבר הכנסת איימן עודה – איננו; חבר הכנסת יבגני סובה – איננו; חברת הכנסת קרן ברק – איננה.

יריב לוין: חבר הכנסת אחמד טיבי, בבקשה.

אחמד טיבי: כבוד היושב-ראש, בזמן האירועים בלוד תועד מנהל בית ספר יהודי מרעננה מיידה אבנים.

אחמד טיבי: עד לרגע זה אין כתב אישום.

אחמד טיבי: הוא ממשיך להיות מנהל.

אחמד טיבי: אין סנקציות, אין עונש.

אחמד טיבי: יש מסר חינוכי: מנהל בית ספר יהודי שזורק אבנים על ערבים יכול להמשיך.

אחמד טיבי: בינתיים, במקביל, אפרופו סימטריה, יש מי שמואשמים, חשודים – צעירים חשודים שהיו בסביבה כשנזרקו מהאזור שם אבנים.

אחמד טיבי: קוראים לזה "בצוותא" – סעיף חדש.

אחמד טיבי: הם במעצר עד תום ההליכים, חלקם עם כתבי אישום; אני הייתי בבתי המשפט.

אחמד טיבי: נשאלת השאלה: איך זה שמנהל בית ספר יהודי שתועד בסרטון וידיאו זורק אבנים ממשיך להיות מנהל בית ספר בלי עונש, למרות העבירה המוכחת, וצעירים שאין תיעוד נגדם – יש האשמה קולקטיבית – מובאים לבית משפט, מוענשים עד תום ההליכים, ויש כתבי אישום שיכולים לפגוע – ובטוח יפגעו – בעתידם?

אחמד טיבי: זאת התשובה לאלה שחיפשו סימטריה.

אחמד טיבי: אכן, אין סימטריה כאשר הגדרת המדינה היא "מדינה יהודית".

יריב לוין: חבר הכנסת שמחה רוטמן, בבקשה.

שמחה רוטמן: אדוני היושב-ראש, כנסת נכבדה, אני רוצה לנצל את הדקה שלי לשני דברים; נראה אם נספיק.

שמחה רוטמן: דבר ראשון, אני קורא שממשלת השינוי – כנראה שמשנים לנו את המציאות פעם נוספת גם בשמה – ההסכמים כבר נמצאים, רק הם פשוט לא נחתמו כדי שלא יגישו אותם לכנסת.

שמחה רוטמן: אני לא מכיר את ההוראה שאומרת שצריך לחתום על הסכמים.

שמחה רוטמן: חוק הממשלה קובע במפורש שאם נעשה הסכם בכתב, צריך להציג אותו לכנסת.

שמחה רוטמן: אני חושב שהתחלה מאוד מאוד יפה לממשלה שכל הקמתה בגנבה זו התנהגות כגנבים בלילה – להחביא את ההסכמים הקואליציוניים מהכנסת, מהציבור.

שמחה רוטמן: מנסים לעשות טריק על החוק, אבל זה אפילו לא טריק על החוק – זאת פשוט עבריינות בוטה, ואני חושב שכל חברי הכנסת צריכים לעמוד על משמר כבודה של הכנסת.

שמחה רוטמן: ואם אנחנו מדברים על כבודה של הכנסת, אנחנו צריכים לדבר גם על כבודה של ירושלים, מקומו של משכן הכנסת, ולהגיד שהעובדה שברגעים אלו, נכון לעכשיו, מצעד הדגלים מבוטל – אני מאוד מקווה שההחלטה הביזיונית הזאת תשתנה, אבל העובדה שמצעד הדגלים מבוטל ולא יצעדו דגלים בירושלים ביום חמישי זה היא אוזלת יד, היא כניעה לחמאס; הדבר הזה, אסור שיקרה.

שמחה רוטמן: אני קורא מכאן לראש הממשלה, לשר לביטחון פנים ולכל שרי הממשלה, למעשה, לשנות את ההחלטה הרעה הזאת.

שמחה רוטמן: ירושלים – הדגלים והצועדים צריכים לצעוד בה.

שמחה רוטמן: לא עשינו את זה ביום ירושלים מסיבות מעציבות, ואסור לנו לתת לדבר הזה להתרחש – או יותר נכון, לא להתרחש – בשבוע הזה.

יריב לוין: חבר הכנסת מוסי רז, בבקשה.

מוסי רז: אדוני היושב-ראש, מצעד הדגלים לא צריך לצעוד בעיר העתיקה, בדיוק כמו שלא צריך לאפשר מצעד עם דגלי פלסטין בתוך ההתנחלות של חבר הכנסת רוטמן ולא צריך לאפשר את מצעד השרמוטות במאה שערים או פסטיבל פירות ים בבני ברק.

מוסי רז: אבל לא לצורך זה באתי לדבר.

מוסי רז: רציתי לדבר על יום הסביבה העולמי, שלצערי מחר בכנסת לא נציין אותו, ובלהט האירועים הוא בכלל נשכח מסדר-היום הציבורי.

מוסי רז: אנחנו במשבר עולמי, משבר אקלים עולמי, שמאיים על חיים של אנשים, וכדאי שנשתתף במאבק העולמי הזה, במלחמה העולמית הזאת להציל את כדור הארץ, להציל את הסביבה, להציל אנשים וגם להציל בעלי חיים.

מוסי רז: במאבק הזה הממשלות הן שצריכות להוביל.

מוסי רז: אני מצפה מהממשלה הבאה שתחוקק חוק אקלים רדיקלי, שידגיש את הפחתת הפליטות וגם התייעלות אנרגטית, על מנת שנתקדם ונהיה בין המדינות המובילות בעולם בתחום הזה, ולא כפי שאנחנו כרגע.

מוסי רז: אני גם קורא לכל האזרחיות והאזרחים להתגייס – זו שעת חירום – בהתנהגות האישית שלנו, לחשוב לפני כל החלטה, לחשוב לפני כל קנייה, לחשוב בכל פעם שמשתמשים בחשמל, לחשוב בכל פעם שנוסעים; ולממשלה – לעשות מערכת תמרוץ כזאת שתדאג לכך שנגיע – אני לא אומר ל-100% ייצור מאנרגיה מושבת, אבל להמשיך להתקדם – ואני חייב לציין שבשנתיים-שלוש האחרונות הממשלה הנוכחית, שאני לא מתומכיה, התקדמה כמעט טוב מאוד; לא טוב מאוד, אבל כמעט טוב מאוד – ולהמריץ את הדבר הזה, כי אנחנו בשעת חירום.

יריב לוין: תודה.

יריב לוין: רק לומר שהיום הזה לא נשתכח, לפחות לא ממני, ואף נקבע למחר, אלא שמי שיזם אותו ביקש להזיז את התאריך.

מוסי רז: לא האשמתי אותך.

יריב לוין: לא לא לא, אני יודע.

יריב לוין: אני רק אומר שהכנסת דווקא התכוונה בהחלט לציין את הנושא באופן מסודר, וזה גם פורסם.

יריב לוין: מי שיזם את זה, חבר הכנסת להב הרצנו, ביקש, וסיבותיו עימו, לדחות את העניין, ואני משוכנע שהיום הזה יצוין כאן, או לפחות אני מקווה.

יריב לוין: אני חושב שראוי ונכון לעשות זאת.

יריב לוין: חברת הכנסת מיכל וולדיגר, בבקשה.

מיכל מרים וולדיגר: יושב-ראש הכנסת, חברים נכבדים, כמו חברי רוטמן אומר שמדינת ישראל אולי ניצחה במערכה בעזה אבל הפסידה בקרב התודעתי.

מיכל מרים וולדיגר: אני לא מדברת על היעדר המענה הממשלתי לפייק ניוז שיוצאים מטעם החמאס ושולטים בתקשורת העולמית; אני גם לא מדברת על ההסברה הבין-לאומית הלקויה שלנו.

מיכל מרים וולדיגר: אני מדברת על התודעה שלנו, של אזרחי ישראל.

מיכל מרים וולדיגר: זה כ-40 שנה, בכל יום ירושלים מתקיימת תהלוכה חשובה ביותר, צעדת דגלים.

מיכל מרים וולדיגר: מיטב בנינו ובנותינו צועדים כשדגלי ישראל מתנוססים מעליהם ברחובות ירושלים, צועדים בגאווה ואהבה לעיר שחוברה לה יחדיו.

מיכל מרים וולדיגר: השנה החמאס החליט לעצור את התהלוכה, ולמרבה ההלם והתדהמה, הוא הצליח.

מיכל מרים וולדיגר: אנשים טובים שפועלים לעשות טוב יזמו צעדה חדשה, והופ, החלו האיומים מצד החמאס.

מיכל מרים וולדיגר: למרבה התדהמה, שוב המדינה נסוגה.

מיכל מרים וולדיגר: שלא תבינו לא נכון, אני נגד סיכון חיי אדם, אבל אם אכן יש פה סכנה, יש לטפל בה, ולא בצועדים; אם יש איום, ולו הקטן ביותר, יש לטפל בו.

מיכל מרים וולדיגר: אני לא מקבלת את המצב הזה.

מיכל מרים וולדיגר: אני מקווה מאוד שההחלטה תתהפך והצעדה תוכל להתקיים כפי שתוכננה.

מיכל מרים וולדיגר: ההפגנה של הלהט"בים קוימה; הפגנת השמאל עם דגלי פלסטין בתל אביב קוימה – דבר מוזר כשלעצמו.

מיכל מרים וולדיגר: צעדה של יהודים בעיר הבירה שלנו לא יכולה להתקיים?

יריב לוין: תודה.

יריב לוין: אם כן, חברות וחברי הכנסת, עד כאן נאומים בני דקה.

יריב לוין: מכאן, בהתרגשות, בשמחה, אני מזמין את חבר הכנסת מאזן גנאים.

יריב לוין: יעלה ויבוא כדי לשאת את נאום הבכורה, בבקשה.

יריב לוין: אנחנו צריכים לחכות שעוד מישהו ייכנס ליציע?

מאזן גנאים: לא, זה בסדר.

יריב לוין: מאה אחוז.

יריב לוין: בבקשה, בכבוד.

מאזן גנאים: אדוני היושב-ראש, חבריי חברי הכנסת, כנסת נכבדה, אני מאזן גנאים, תושב סח'נין, בן לזהרה ונימר גנאים, זיכרונם לברכה, נשוי לרסמייה ואב לארבעה ילדים נפלאים – מוחמד, ענאן, טארק וד"ר מג'ד.

מאזן גנאים: נולדתי למשפחה קשת יום מסח'נין, ובשל המצב הכלכלי הקשה של משפחתי נאלצתי לקחת על עצמי אחריות כבוגר, וכבר בגיל הילדות יצאתי למעגל העבודה, בגיל צעיר מאוד.

מאזן גנאים: לא הייתה לי כל אפשרות להמשיך בלימודיי ולהגיע להשכלה גבוהה.

מאזן גנאים: במשך שנים הייתי פועל מן המניין.

מאזן גנאים: לאחר מכן הקמתי חברה לבנייה ושיפוצים, והיא העסיקה עשרות עובדים ופרנסה מאות משפחות.

מאזן גנאים: בשנת 1994 מוניתי לתפקיד יושב-ראש קבוצת הכדורגל בני סח'נין, שהייתה בליגה ב', וכבר בשנת 2002 הייתה בליגת-העל.

מאזן גנאים: ביום 18 במאי 2004 זכינו בגביע המדינה וייצגנו את המדינה ואת החברה הערבית בליגה האירופית.

מאזן גנאים: הצלחתה של הקבוצה איננה רק הצלחה ספורטיבית אלא בעיקר הצלחה חברתית, משהקבוצה הפכה לסמל לדו-קיום בין יהודים לערבים.

מאזן גנאים: אהבתי לעירי סח'נין לא ידעה גבולות.

מאזן גנאים: תמיד חשבתי איך אוכל לשרת אותה ואת תושביה יותר ויותר.

מאזן גנאים: בשנת 2008 נבחרתי להיות ראש העיר סח'נין, ובמשך עשור הפכתי את סח'נין לעיר מרכזית בחברה הערבית ובמדינה בכלל והצלחתי להוביל אותה לקדמת הבמה בחברה ובמדינה.

מאזן גנאים: בשנת 2013 נבחרתי ליושב-ראש הוועד הארצי של הרשויות הערביות, ובמהלך השנים האלה הכרתי מקרוב את הבעיות של השלטון המקומי ואת האתגרים שעומדים בפני הרשויות הערביות, והיה לי חלק מרכזי בהשגת תוכנית החומש 922.

מאזן גנאים: במהלך כהונתי כראש עיר וכיושב-ראש הוועד הארצי של הרשויות הערביות הכרתי מקרוב, יותר מכול, את הבעיות הקשות ואת הסוגיות הבוערות שמעסיקות את החברה הערבית, ובמשך שנים רבות פעלתי בכל מקום ובכל תפקיד שבו כיהנתי כדי לעזור לחברה הערבית להתקדם ולהתפתח במטרה להפוך את החיים של האזרחים הערבים לטובים יותר.

מאזן גנאים: כיום אני ממשיך את אותו מסע בכנסת עבור אותה מטרה.

מאזן גנאים: אני אדם אופטימי ומודע היטב לכובד השליחות והאחריות שמוטלת עליי ועל חבריי לרשימת רע"מ.

מאזן גנאים: אני יודע שהמצוקות הקשות של החברה הערבית לא ייפתרו לבדן עם הזמן, והן מחייבות עשייה מתמדת ועיקשת, כי בעיות אלו אינן פשוטות.

מאזן גנאים: את תופעת האלימות והפשיעה בחברה הערבית כולנו מכירים וחווים מדי יום, וכולנו יודעים כי בעיה זו איננה בעיית החברה הערבית בלבד והיא כבר מכת מדינה.

מאזן גנאים: בשנת 2020 נרצחו 113 ערבים, גברים ונשים, ומתחילת שנה זו, 2021, נרצחו 41 גברים ונשים.

מאזן גנאים: המשטרה טוענת שיש בחברה הערבית יותר מ-500,000 כלי נשק בלתי חוקיים, ואם המשטרה יודעת את המספר של כלי הנשק, אז בוודאי היא יודעת איפה הם נמצאים, ואני מצפה שלמשטרה יהיה הרצון למצוא את כלי הנשק האלה ולהוציא אותם מהיישובים הערביים.

מאזן גנאים: ניסיון העבר מלמד כי אם המשטרה מעוניינת ורוצה לטפל בפשיעה, היא יכולה לדוג את כנופיות הפשע; היא הוכיחה זאת בנתניה, בבאר שבע ובערים אחרות.

מאזן גנאים: אני מקווה עבור כולנו שהמשטרה תבצע את חלקה במלחמה באלימות ובפשיעה בחברה הערבית.

מאזן גנאים: מי כמוני יכול לספר לכם על מצוקת הדיור הקשה, על המחסור בקרקעות לבנייה בחברה הערבית, על עשרות אלפי בתים בלי היתר בנייה ועל מאות אלפי בתים שאינם מחוברים לרשת החשמל, על הריסות הבתים ועל הקנסות במאות מיליוני שקלים אשר מוטלים מדי שנה על האזרחים הערבים בגלל הקושי בהשגת היתר בנייה.

מאזן גנאים: אני יכול לספר לכם על הצורך בהרחבת תחומי השיפוט של הרשויות הערביות, על הבעיות של תוכניות המתאר ועל התוכניות המפורטות שלוקח להן בין שמונה לעשר שנים עד שהן מאושרות.

מאזן גנאים: אני מאמין כי חובה על כולנו לפעול לתיקון חוק קמיניץ, להקפיא את הריסות הבתים ולהחזיר את הכוח והסמכות לבתי המשפט.

מאזן גנאים: כמו כן, יש להקים תוכנית קרן פיתוח לחברה הערבית בסך מיליארדי שקלים כדי לפתור חלק ניכר מבעיות אלו.

מאזן גנאים: זה לא סוד שהחברה הערבית סובלת משיעורי אבטלה ועוני גבוהים במיוחד וכי היישובים הערביים עניים בהרבה לעומת היישובים היהודיים.

מאזן גנאים: רוב הרשויות הערביות נמצאות באשכול מ-1 עד 3, ורמת ההשקעה בחינוך ובתרבות בחברה הערבית נמוכה בהרבה לעומת החברה היהודית.

מאזן גנאים: כדי לשפר את המצב הכלכלי של היישובים הערביים ולחזק את הרשויות המקומיות יש להרחיב את אזורי התעשייה, להביא משקיעים ויזמים ולעודד פתיחת מפעלים והעסקת עובדים ונשים.

מאזן גנאים: יש לעשות חלוקת ארנונה צודקת ולבטל את המצ'ינג.

מאזן גנאים: כמו כן, יש להשקיע יותר משאבים בחינוך ובתרבות ולהזרים יותר תקציבים עבור שעות הפנאי לבני הנוער, לעודד ולהעצים את החינוך הפורמלי והבלתי-פורמלי.

מאזן גנאים: אדוני היושב-ראש, היה לי הכבוד לבקר בדרום ביישובים הבלתי-מוכרים בנגב, שתושביהם חיים בתנאים קשים מאוד.

מאזן גנאים: 35 יישובים לא מוכרים בנגב, אין להם את הצרכים הבסיסיים ביותר – שירותי חינוך, חשמל, מים, בריאות ותשתיות – והגיעה העת כי בעיית הנגב והכפרים הבלתי-מוכרים תיפתר בצורה מכובדת ובתיאום עם תושבי הנגב.

מאזן גנאים: אדוני היושב-ראש, חבריי חברי הכנסת, הצטרפתי לרע"מ בבחירות האחרונות כי האמנתי, כמו חבריי ברע"מ, כי המצוקות הקשות של החברה הערבית אינן מאפשרות לנו לנוח על זרי דפנה והן מחייבות אותנו לפעול בזירה הפוליטית כדי להשפיע ולספק פתרונות ותשובות לבני החברה הערבית.

מאזן גנאים: עבור מטרה זו הושטנו יד למפלגות הבית – ידינו עדיין מושטות – והכרזנו שאנחנו שחקן לגיטימי בפוליטיקה הישראלית.

מאזן גנאים: יחד עם זאת, ולמרות הפעילות הגלויה והמוצהרת שלנו עבור החברה הערבית, לצערי, עד היום הזה נשמעים פה במשכן הכנסת קולות גזעניים השוללים את זכות קיומם של חברי הכנסת הערבים רק בשל היותם ערבים.

מאזן גנאים: לאלו אני אגיד כי אנחנו ערבים גאים, ילידי הארץ, אין לנו ארץ אחרת, נולדנו כאן ונמות כאן, וילדינו ימשיכו לחיות כאן לנצח-נצחים.

מאזן גנאים: אני אסיים את נאומי זה ואציין כי החלום והחזון שלי הוא שבתום הפעילות שלי בכנסת תהיה לאלפי הצעירים מסח'נין, שפרעם ועראבה הזדמנות טובה יותר להשתלב בעבודה מכובדת; שלאלפי המורים והמורות מטירה, מג'לג'וליה ומרהט תהיה האפשרות להתקבל למערכת החינוך ולהגשים את החלום; שלצעירים מעכו, יפו וירושלים יהיה הביטחון האישי להסתובב חופשי ברחובות העיר ללא כל פחד; שאותם רופאים מצוינים מהנגב, הגליל והמשולש יתקבלו להתמחויות מכובדות בבתי חולים בארץ.

מאזן גנאים: אדוני היושב-ראש, חבריי חברי הכנסת, בימים האחרונים אנחנו תמיד שומעים על כיפת ברזל צבאית.

מאזן גנאים: הגיע הזמן שנדבר על כיפת ברזל אזרחית – להשכלה, לתעסוקה, לבריאות, למען כולנו.

מאזן גנאים: תודה, אדוני היושב-ראש.

יריב לוין: תודה רבה לחבר הכנסת מאזן גנאים, ואיחולי הצלחה גדולה בשליחותך כאן בכנסת.

מאזן גנאים: תודה.

יריב לוין: לאחר הברכות האישיות אני מזמין את חבר הכנסת מנסור עבאס לעלות ולברך.

מנסור עבאס: אדוני היושב-ראש, חבריי – – –

יריב לוין: אנא, חבר הכנסת עבאס, ברשותך.

יריב לוין: אם אפשר לשבת, שנוכל לשמוע את דברי הברכה.

יריב לוין: בבקשה.

מנסור עבאס: השר יובל שטייניץ, המורה גם מקשיב לתלמידו.

מנסור עבאס: הוא המורה שלי לפילוסופיה.

יובל שטייניץ: טוב, נבחן אותך – – –

אוסאמה סעדי: – – –

יובל שטייניץ: אני סלחן – – –

וליד טאהא: עכשיו הבנו מה לימדת אותו.

מנסור עבאס: הנאום של חברנו מאזן גנאים, אבו מוחמד, וגם הנוכחות שלו, גם בכנסת וגם מחוצה לה – משרה אווירה אחרת לגמרי.

מנסור עבאס: שתי מילים תמיד – אי-אפשר לשבת איתו חמש דקות, עשר דקות, בלי לשמוע שתי מילים: הוא אומר "חביבי" – מה זה חביבי?

מנסור עבאס: אהובי; אז הוא מחלק אהבה לכולם – וגם "אחי".

מנסור עבאס: אחי, אחי.

קריאות: – – –

מנסור עבאס: אחי.

מנסור עבאס: אין ספק שהתברכנו, ברע"מ, קודם כול, לזכות בשחקן חיזוק רציני.

מנסור עבאס: אני לא אגזים אם אגיד שבחברה הערבית חיכו שמאזן גנאים יגיע לכנסת, כי ראו את העשייה שלו, גם בהיותו ראש העיר סח'נין – ומי שנכנס היום לסח'נין יודע איזו מהפכה עשה שם מאזן גנאים, מכל הבחינות: גם בתשתיות, גם ב-infrastructure, גם ב-superstructure, גם בבניית האדם, החינוך, הספורט, וכו' וכו'.

מנסור עבאס: ואין ספק שהדגל שהרים מאזן גנאים, במיוחד כאשר לקח את המושכות והנהיג את קבוצת היישוב, איחוד בני סח'נין – שהפכה לקבוצה של החברה הערבית, בוודאי, אבל אני מרגיש שהקבוצה הזאת מייצגת קבוצה רחבה גם בחברה הישראלית בכלל, כי ראו בה מודל למה שמאזן גנאים מייצג ומה שאנחנו מייצגים היום גם בפוליטיקה הישראלית: השותפות והרצון לבוא ביחד ולעבוד עם כולם, לפתוח דלתות ולחבר את כולם ביחד.

מנסור עבאס: ולכן החיבור שלנו עם מאזן הוא חיבור טבעי.

מנסור עבאס: אין ספק, בישיבה הראשונה שהייתה לי עם אבו מוחמד אני שאלתי אותו: מה דעתך?

מנסור עבאס: מה אתה חושב על המהלך שאנחנו מנסים לקדם?

מנסור עבאס: ואז הוא ישירות אומר לי: אני נמצא שם.

מנסור עבאס: אחרי זה אנחנו כמובן שלא ניהלנו משא ומתן לאיפה הוא יצטרף, לרע"מ, ואיפה הוא ימוקם, כי מאזן גנאים היה מהרגע הראשון שותף, שותף אמת, ושותף שגם חיזק את מפלגת רע"מ והביא אותנו להישג חסר תקדים בבחירות האחרונות.

מנסור עבאס: זה בממד הפוליטי, ואנחנו ממשיכים בדרך הזאת, אבל אי-אפשר לדבר על מאזן גנאים בלי לדבר על האיש, על הצניעות, על הגישה האנושית.

מנסור עבאס: כל מי שמכיר אותו אוהב אותו; כל מי שבא איתו במגע מבין שיש לו עסק עם בן אדם הומני, מחבק, שמשרה אווירה של שלום, של רוגע, של שלווה; אדם שאפשר לסמוך עליו, אדם שאף פעם לא ינתק קשר, לא יסגור טלפון, לא – ינסה לעזור לאנשים, ואפילו היום, אחרי שאנחנו נמצאים בכנסת, לא רק שהוא לא מנתק קשר אלא הוא חוזר מירושלים, חוזר לצפון, לא לבית ולא לעיר אלא לבקר את האנשים ולהיות ביחד איתם.

מנסור עבאס: לכן, הזכות גדולה מבחינתנו, כרע"מ, שמאזן גנאים הוא היום שותף, הוא היום חלק מרע"מ, הוא היום מנהיג ברע"מ.

מנסור עבאס: כמובן, את האנרגיות שיש לו הוא כיום משקיע כדי לקדם את החברה הערבית ולקדם את הצעירים.

מנסור עבאס: כמובן, אנחנו תמיד מנסים להשתמש בביטויים של עולם הכדורגל, כי הוא בא משם והוכיח את עצמו שם.

מנסור עבאס: אז שואלים אותי מה התפקיד של מאזן גנאים, ואני אומר: מאזן גנאים מנהיג בכל הקווים – הוא גם מגן על השער, הוא גם בקו ההגנה, הוא גם בקו האמצע וגם, כאשר צריך, הוא בהתקפה, אבל מה?

מנסור עבאס: מבקיע שערים, הוא משיג את המטרות שהוא מציב לעצמו.

מנסור עבאס: לכן, אנחנו שוב מברכים את אבו מוחמד על ההצטרפות שלו לרע"מ, על ההצטרפות שלו לנציגות הערבית בכנסת, ואני חושב שהישגיו ישרתו לא רק את החברה הערבית אלא את כל החברה בישראל.

מנסור עבאס: תעלה ותצליח, אבו מוחמד.

מנסור עבאס: (אומר בערבית: תודה לך, ייתן לך בריאות).

מנסור עבאס: תודה, אדוני היושב-ראש.

יריב לוין: תודה רבה לחבר הכנסת מנסור עבאס, ושוב ברכות לחבר הכנסת מאזן גנאים ואיחולי הצלחה.

יריב לוין: חברות וחברי הכנסת, עד כאן פרק נאומי הבכורה.

יריב לוין: [רשומות (הצעות חוק, חוב' מ/1405).

יריב לוין: ]

יריב לוין: ומכאן אנחנו עוברים לנושא הבא על סדר-היום – הצעת חוק להארכת תוקפן של תקנות שעת חירום (יהודה והשומרון – שיפוט בעבירות ועזרה משפטית), התשפ"א–2021, לקריאה הראשונה.

יריב לוין: יציג את הצעת החוק, בשם שר המשפטים, השר איתן גינזבורג, שעושה את המלאכה הזאת עד השנייה האחרונה.

יריב לוין: בבקשה.

איתן גינזבורג: תודה רבה, אדוני היושב-ראש.

איתן גינזבורג: אני מקווה שהפעם גם אהיה ברור יותר ביחס לעמדת הממשלה לגבי הצעת החוק.

איתן גינזבורג: אדוני היושב-ראש, כנסת נכבדה, אני מתכבד להציג בפניכם את הצעת חוק להארכת תוקפן של תקנות שעת חירום (יהודה והשומרון – שיפוט בעבירות ועזרה משפטית).

איתן גינזבורג: מטרת ההצעה היא לאפשר החזקה במעצר לצורכי חקירה של עצורים ישראלים במתקן המעצר עופר.

איתן גינזבורג: המצב המשפטי כיום קובע, בסעיף 17 לחוק סדר הדין הפלילי (סמכויות אכיפה ומעצרים), כי עצור כמשמעותו בחוק המעצרים יוחזק במקום מעצר באחריות משטרת ישראל או שירות בתי הסוהר שהשר לביטחון הפנים הכריז עליו כמקום מעצר.

איתן גינזבורג: בהתאם לפרשנות החוק, כיום לא ניתן להכריז על מקום מעצר באזור יהודה ושומרון עבור ישראלים.

איתן גינזבורג: בחודשים הקרובים צפוי להסתיים מיזם בינוי של מתקן חקירה חדש של שירות הביטחון הכללי באזור.

איתן גינזבורג: מתקן חדש זה נבנה בהתאם להוראות הדין, ובכלל זה הוראות הדין בנושא תנאי החזקת עצורים, ובהתאם לפסק דין של בית המשפט הגבוה לצדק בכל הנוגע לצפיפות בבתי הכלא.

איתן גינזבורג: החוק להארכת תוקפן של תקנות שעת חירום (יהודה והשומרון – שיפוט בעבירות ועזרה משפטית), התשכ"ח–1967, הוא החוק שאותו מבוקש כעת לתקן.

איתן גינזבורג: חוק זה קובע שורה של הסדרים, ובין היתר בממשקים של מערכת המשפט הישראלית עם אזרחי ישראל שגרים באזור, עם מערכת המשפט החלה באזור ועם המערכת המשפטית של הרשות הפלסטינית.

איתן גינזבורג: כדי שניתן יהיה לחקור בתנאי מעצר במתקן כליאה עופר ישראלים שחשודים בעבירת ביטחון כהגדרתם בסעיף 35(ב) לחוק המעצרים ומוחזקים במעצר בהתאם להוראות החוק האמור, מוצע לתקן את החוק ולקבוע כי יהיה ניתן להחזיק עצורים ישראלים במקום שמפקד האזור קבע, בהתאם לתחיקת הביטחון החלה באזור, כמתקן כליאה באזור ומנוי בתוספת הראשונה לתקנות, ובלבד שאותו מקום מוכרז כמקום מעצר לפי סעיף 7(1) לחוק המעצרים.

אוסאמה סעדי: למה צריך את החוק הזה, אדוני השר?

איתן גינזבורג: תכף אני אסיים, ואז בטח תבין אותו.

איתן גינזבורג: הנוסח המוצע מבהיר כי מכוח סעיף 7(1) לחוק המעצרים השר לביטחון הפנים יהיה מוסמך להכריז על מתקן כליאה עופר כמקום מעצר לצורך החזקה במעצר לצורכי חקירה של עצורים ישראלים.

איתן גינזבורג: כמובן שהעצורים יוחזקו בהתאם לשאר הוראות חוק המעצרים, באותו אופן שבו מוחזקים עצורים במתקני כליאה ישראליים.

אוסאמה סעדי: רק ערבים ישראלים?

איתן גינזבורג: לא רק ערבים ישראלים.

אוסאמה סעדי: אמרת "ערבים ישראלים".

איתן גינזבורג: לא, אמרתי "ישראלים".

אוסאמה סעדי: ערבים ישראלים.

איתן גינזבורג: במתקני כליאה ישראליים.

אוסאמה סעדי: ערבים ישראלים.

איתן גינזבורג: אני אקריא לך שוב, כי אני מקריא, פשוט, בסדר?

אוסאמה סעדי: זה מה ששמעתי.

איתן גינזבורג: הנוסח המוצע, אדוני, חבר הכנסת סעדי, רק כדי לסבר את האוזן, כי אני מקריא את זה, אז אני לא יכול להמציא את זה – הנוסח המוצע מבהיר כי מכוח סעיף 7(1) לחוק המעצרים השר לביטחון הפנים יהיה מוסמך להכריז על מתקן כליאה עופר כמקום מעצר לצורך החזקה במעצר לצורכי חקירה של עצורים ישראלים.

איתן גינזבורג: כמובן שהעצורים יוחזקו בהתאם לשאר הוראות חוק המעצרים באותו האופן שבו מוחזקים העצורים במתקני כליאה ישראליים.

איתן גינזבורג: מדובר בעצורים ישראלים, לא מדובר פה על ערבים או יהודים או מוסלמים או נוצרים.

איתן גינזבורג: אם כן, הממשלה מבקשת כי הכנסת תתמוך בהצעת החוק המדוברת בקריאה הראשונה וכי ההצעה תועבר לוועדת החוץ והביטחון של הכנסת לשם הכנתה לקריאה השנייה והשלישית.

איתן גינזבורג: תודה.

יריב לוין: תודה רבה.

יריב לוין: אם כן, אנחנו נעבור לרשימת הדוברים: חבר הכנסת אבי מעוז – איננו; חבר הכנסת ישראל אייכלר – איננו; חבר הכנסת אוריאל בוסו – איננו; חברת הכנסת עאידה תומא סלימאן – איננה; חבר הכנסת יצחק פינדרוס – איננו; חבר הכנסת עופר כסיף – איננו; חברת הכנסת מרב מיכאלי – איננה; חברת הכנסת מיכל וולדיגר – איננה; חבר הכנסת משה אבוטבול – מוותר; חבר הכנסת עודד פורר – איננו; חבר כנסת יואב סגלוביץ' – איננו; חבר הכנסת אלעזר שטרן – איננו; חברת הכנסת גלית דיסטל אטבריאן – איננה; חברת הכנסת אמילי מואטי – איננה; חבר הכנסת סמי אבו שחאדה – איננו; חברת הכנסת קרן ברק – איננה; חבר הכנסת איימן עודה – איננו.

יריב לוין: חבר הכנסת אוסאמה סעדי, בבקשה.

אוסאמה סעדי: אדוני היושב-ראש, כבוד השר, חבריי חברי הכנסת, (אומר בערבית: עמיתי מאזן גנאים, אביהם של מוחמד, נג'אח ותאופיק,) אדוני היושב-ראש, אני באמת המום מהצעת החוק הזאת.

אוסאמה סעדי: כיצד ממשלה מביאה לנו הצעת חוק כזאת ולא אומרת מה הסיבות?

אוסאמה סעדי: שאלתי את כבוד השר גינזבורג מה הסיבות.

אוסאמה סעדי: אז אפשר להגיד, אדוני השר, שכל התאים, כל הזנאזין של השב"כ כבר מלאים, גם במגרש הרוסים, אדוני היושב-ראש – ואני הייתי שם – גם בג'למה.

אוסאמה סעדי: ועכשיו, לאיפה ישלחו את כל הצעירים הערבים לחקירה של השב"כ?

אוסאמה סעדי: לכלא עופר, שזה בניגוד לכללי המשפט הבין-לאומי, שמחזיקים עצורים בשטח כבוש; אסור בתכלית האיסור.

אוסאמה סעדי: לכן עד היום, אדוני השר, זה לא היה.

אוסאמה סעדי: אבל מה לעשות שעכשיו הממשלה הזאת והשר לביטחון הפנים יצאו במבצע – איך הוא נקרא?

אוסאמה סעדי: "חוק וסדר" – ועדיין עוצרים צעירים שכל אשמתם היא שהם השתתפו בהפגנות, הביעו מחאה.

אוסאמה סעדי: אז את אלה לוקחים לתאים של השב"כ לחקירה?

אוסאמה סעדי: אי-אפשר לחקור אותם במתקן משטרתי רגיל?

אוסאמה סעדי: למה מכניסים בכלל את השב"כ?

אוסאמה סעדי: אתם ממשיכים ברדיפה פוליטית.

אוסאמה סעדי: מחר יש את המשפט של שייח' כמאל ח'טיב, שעד עכשיו, אדוני היושב-ראש, יש כתב אישום, אבל הוא נמצא בבידוד, כמו שייח' ראאד סלאח, שכבר כמעט שנה וחצי בכלא, גם בבידוד.

אוסאמה סעדי: אז זה עונש כפול – לא מספיק שבית המשפט הטיל עונש, בא עכשיו השב"ס ומטיל עונש נוסף, של שנה וחצי בתא מבודד, לבד.

אוסאמה סעדי: ועכשיו רוצים לשלוח את הצעירים שלנו לתאים של השב"כ בעופר?

אוסאמה סעדי: בושה וחרפה.

יריב לוין: תודה.

יריב לוין: חבר הכנסת ינון אזולאי – איננו; חבר הכנסת רון כץ – איננו; חבר הכנסת מאזן גנאים – איננו; חברת הכנסת תמר זנדברג – איננה; חבר הכנסת ווליד טאהא – איננו.

יריב לוין: חבר הכנסת אחמד טיבי.

אחמד טיבי: כבוד היושב-ראש, החוק הזה הוא תולדה ישירה של הדיכוי של הציבור הערבי.

אחמד טיבי: למה אני אומר את זה?

אחמד טיבי: יש כ-2,000 עצורים, מילאו את בתי המעצר ובתי הכלא, אין מקום, ולכן עכשיו רוצים חוק שיאפשר כליאת צעירים שלנו, צעירים ערבים, במתקני השב"כ בעופר.

אחמד טיבי: חשוב שתדעו מה עושים לעצורים: הם מוכים ומותקפים בתוך חדרי המעצר על ידי המשטרה והחוקרים בצורה ברוטלית.

אחמד טיבי: המעצרים הם המוניים, עם האשמות רוחביות: השתתפות בצוותא בהפגנה, וכאשר יש מעצרים המוניים, בתי הכלא מתמלאים בערבים.

אחמד טיבי: הלינץ' בבת ים – הוגשו כתבי אישום נגד שלושה בלבד, ואתם ראיתם את התמונות: לפחות 20, אם לא יותר, היו צריכים להיות עצורים ולהגיש נגדם כתב אישום; שלושה בלבד, כדי לצאת ידי חובה.

אחמד טיבי: כאשר עוצרים ילדים קטנים – יש ילד בן תשע, ראיתי ילד בן תשע עצור.

אחמד טיבי: הייתי בכמה ישיבות של בתי משפט – קטינים, עצירים קטינים, 15, 16, 14, מכיר מקרים כאלה – – –

יריב לוין: השרים גמליאל ושטייניץ, אנא.

יריב לוין: השרה גמליאל.

יריב לוין: השרה גמליאל, אנא, לא עם הגב.

יריב לוין: את יכולה לשבת לידו.

יריב לוין: בשמחה.

יריב לוין: בבקשה.

אחמד טיבי: תודה, אדוני.

אחמד טיבי: ולכן, חובה להתנגד לחוק הזה, שמטרתו עוד כלי של דיכוי ורדיפה נגד החברה הערבית.

יריב לוין: חבר הכנסת גלעד קריב – איננו; חבר הכנסת ניצן הורוביץ – איננו; חבר הכנסת אלי אבידר – איננו; חברת הכנסת מירב בן ארי – איננה; חבר הכנסת עיסאווי פריג' – איננו; חברת הכנסת קטי שטרית, את מעוניינת לעלות לדבר?

יריב לוין: לא; חבר הכנסת מנסור עבאס – איננו; חבר הכנסת אופיר סופר – איננו.

יריב לוין: חבר הכנסת סעיד אלחרומי, בבקשה.

סעיד אלחרומי: אדוני היושב-ראש, חבריי חברי הכנסת, בשבועות האחרונים היינו עדים לתופעה נרחבת של מעצרי שווא של הצעירים הערבים.

סעיד אלחרומי: אני אתמקד באזור הנגב, ששם היו מעל 300 עצורים, לפחות, ועשרות מהם – כבר הוגשו נגדם כתבי אישום, והסיבה העיקרית היא או השתתפות בהפגנה או הטענה שחוזרת על עצמה של תקיפת שוטר.

סעיד אלחרומי: הכי קל להאשים אדם שהשתתף בהפגנה בתקיפת שוטר, ואני חושב שכל מי שהשתתף וכל מי שראה והיה בבתי המשפט עם העצורים האלה ועם הצעירים האלה רואה שהמילה הזאת או המשפט הזה, אוסאמה, חוזר על עצמו – "תקיפת שוטר".

סעיד אלחרומי: כל מי שהתעמת עם שוטר בהפגנה בעל כורחו – הוא לא התעמת כי הוא רצה להתעמת אלא כי רצו להוציא אותו משם – אז הוא הואשם בתקיפת שוטר.

אוסאמה סעדי: בנסיבות מחמירות.

סעיד אלחרומי: נכון, לצערי הרב.

סעיד אלחרומי: ורבים מהצעירים, כבר הוגשו נגדם כתבי אישום.

סעיד אלחרומי: חלק מהצעירים האלה שליווינו אותם הם ארבעה סטודנטים מהדרום – קוסאי אלעמור, אלעטאונה עוואד, ח'לדון אבו עיאש.

סעיד אלחרומי: אלה צעירים שהיו בהפגנה, או הגיעו בסוף ההפגנה, ופתאום נעצרו והוגשו נגדם כתבי אישום, והם יכולים לפגוע גם בעתידם באקדמיה ובתעסוקה בעתיד.

סעיד אלחרומי: אדוני היושב-ראש, עשרות קטינים מתחת לגיל 16 נעצרו והובאו לתחנות המשטרה ונחקרו בלי נוכחות של ההורים שלהם, והטענה הייתה שהם כתבו או התבטאו באפליקציית טיקטוק.

יריב לוין: סליחה, חבר הכנסת אלחרומי.

יריב לוין: סגן השר קיש, אתה גם עם הגב אל המליאה, וגם אי-אפשר לשמוע את הדובר.

סעיד אלחרומי: זאת אומרת, ישנם ילדים שנעצרו והוחזקו במעצר תקופה ממושכת בגלל איזושהי שטות, אמרו משהו או שיתפו סרטון באפליקציית טיקטוק.

סעיד אלחרומי: הדבר הזה לא יפתור את הבעיה ולא יפתור את השורש של המצוקות שבהן שרויה האוכלוסייה הערבית בכלל והאוכלוסייה הבדואית בפרט.

סעיד אלחרומי: לכן אני חושב שהצעת החוק הזאת, כפי שהסבירו חבריי, באה תחת הכותרת הזאת של לפתוח עוד מתקני מעצר, אבל לא מספיק בתוך גבולות המדינה – עכשיו עוברים לגדה המערבית ולשטחים הכבושים, ולכן אני מתנגד וכולנו נתנגד להצעה הזאת.

סעיד אלחרומי: תודה, אדוני היושב-ראש.

יריב לוין: חבר הכנסת יבגני סובה – איננו; חבר הכנסת אליהו ברוכי – איננו.

יריב לוין: חבר הכנסת עופר כסיף, בבקשה.

עופר כסיף: אדוני היושב-ראש, חברי הכנסת, לפני שאדון במתקן המדובר ובמשמעויות של המיקום שלו, חשוב שאקדים ואומר בפה מלא: המשטרה והשב"כ משמשים זה שנים ארוכות כזרועות פוליטיות של הממשלה.

עופר כסיף: הם פועלים לסיכול מחאות, למנוע תיעוד של פשעים, להרתיע, לכלוא ואף לענות פעילים פוליטיים פלסטינים תושבי השטחים הכבושים, וגם פלסטינים אזרחי ישראל.

עופר כסיף: מעצרים פוליטיים בידי המשטרה והשב"כ מתאפשרים לעיתים קרובות באמצעות הכלי המזוויע המכונה מעצר מינהלי.

עופר כסיף: מדובר במעצרים ללא הליך משפטי, כאשר הנאשם מורחק מכל קשר עם העולם החיצון במשך חודשים רבים, בלי שידוע לו במה הוא לכאורה חשוד, ושכמעט תמיד מסתיימים ללא כל העמדה לדין.

עופר כסיף: המעצרים האלה משמשים כמעט בלעדית נגד פלסטינים מהשטחים הכבושים, אך לעיתים גם נגד אזרחים.

עופר כסיף: המעצרים הללו כוללים לרוב עינויים, ובהם מניעת שינה, מניעת היגיינה בסיסית, איומים מחרידים על חייהם של בני משפחה וכמובן איומים בהמשך הכליאה ללא כל הליך בפני בית דין.

עופר כסיף: החוק המובא בפנינו כיום נועד לחזק את מוסד המעצרים הפוליטיים במתקן חדש, שהוקם, איך לא, בשטח כבוש, בניגוד לחוק הבין-לאומי ובניגוד לכל אמות המוסר.

עופר כסיף: ואם לא די בכך שהמבנה החדש ישמש לעינוי חטופים פלסטינים מהשטחים הכבושים, כעת מבקשת הממשלה להשתמש בו גם נגד פלסטינים אזרחי ישראל.

עופר כסיף: על זה אנו מדברים בין השאר כשאנו מדברים על זליגה של הכיבוש: חוק מפורש שמטרתו העברה של אזרחים למתקן מעצר וכליאה בשטח כבוש, שטח שנלקח באופן בלתי חוקי ובו חיים בני אדם תחת משטר אפרטהייד מובהק.

עופר כסיף: מבחינת הממשלה הגזענית הזאת, ערבים פלסטינים אינם זכאים לזכויות אדם ואף לא לזכויות אזרח שוות ומלאות.

עופר כסיף: אם הממשלה תקבל את מבוקשה בחוק המסוכן הזה, היא עושה צעד נוסף ביבוא האפרטהייד מהשטחים הכבושים גם כנגד הפלסטינים אזרחי ישראל.

עופר כסיף: חברי הכנסת, מאחורי כל השקרים ומכבסת המילים עומדת עובדה פשוטה אחת:

עופר כסיף: בבסיס החוק המוצע לא עומדים שיקולי ביטחון כלל ועיקר; המטרה היא אחת, והיא לתקוע טריז נוסף בין יהודים לבין ערבים במדינת ישראל, להעמיק את ההבחנה וההפרדה ביניהם, כראוי למשטרים גזעניים, וכל זאת תוך הכפפת האזרחים הערבים הפלסטינים לעליונות יהודית ממוסדת, להשפילם ולבזותם.

עופר כסיף: לא ניתן לזה לקרות.

עופר כסיף: איך אומרים היום?

עופר כסיף: נעשה הכול כדי לעצור את החוק הזה ואת כל החוקים הדומים לו.

עופר כסיף: תודה.

יריב לוין: חבר הכנסת מוסי רז, בבקשה.

מוסי רז: אדוני היושב-ראש, חברות וחברי הכנסת, לפעמים די לקרוא בהצעת החוק כפי שהיא מוצעת לנו, בלי לקרוא את ההצעה, לקרוא את הכותרות, כדי להבין איזה אבסורד מציעים לנו כאן ולמה צריך להתנגד לו.

מוסי רז: בעצם מה אומרים לנו?

מוסי רז: אומרים לנו: חוק להארכת תוקפן של תקנות שעת חירום.

מוסי רז: זוכרים שב-1948 הקמנו מדינה והכריזו על שעת חירום?

מוסי רז: היא טרם הסתיימה, 73 שנים אחרי.

מוסי רז: למרות שאז היינו 600,000 והיום אנחנו יותר מתשעה מיליון, יותר מפי 15, למרות שאז נלחמנו בשבעה צבאות והיום אנחנו לא נלחמים באף אחד, עדיין אנחנו בשעת חירום.

מוסי רז: ומה אומרת שעת החירום הזאת?

מוסי רז: האם צריך לבנות מקלטים לתושבי אשקלון?

מוסי רז: לא לא לא, לא צריך להגזים, זה לא עד כדי כך חירום.

מוסי רז: לא עד כדי כך.

מוסי רז: האם צריך לעזור ליהודים וערבים שנפגעו בערים המעורבות?

מוסי רז: לא לא לא, זה לא עד כדי כך שעת חירום.

מוסי רז: לא על זה מדובר.

מוסי רז: מדובר במה?

מוסי רז: לשלוח עצורים ישראלים החשודים בעבירות ביטחון למתקן כליאה באזור יהודה ושומרון.

מוסי רז: למה אי-אפשר לשלוח את העצורים האלה למתקן כליאה באזור יהודה ושומרון?

מוסי רז: למה היום זה לא חוקי?

מוסי רז: משום שיהודה ושומרון, 54 שנים, מעולם לא הוכרזו על ידי הכנסת הזאת כחלק מישראל, כי הם לא חלק מישראל.

מוסי רז: הכנסת לא סיפחה אותם.

מיכאל מלכיאלי: חכה – – –

מוסי רז: אני מחכה לראות.

מוסי רז: בינתיים הם לא הוכרזו כך מעולם.

מוסי רז: הם לא, גם כשאתם בממשלה כבר כמה ימים, איזה 40 שנה אתם בממשלה.

קטי קטרין שטרית: תמנה שר להתיישבות.

מיכאל מלכיאלי: יש שר התיישבות חדש.

קטי קטרין שטרית: – – – שר התיישבות חדש, ניר אורבך – – –

מוסי רז: ש"ס נמצאת יותר מ-30 שנה בממשלה, ולא נראה לי שארגנתם את זה, וגם נתניהו היה ראש ממשלה יותר מ-15 שנה ולא עשה את זה – –

קטי קטרין שטרית: בנט יודע מה שאתה אומר, או שכרגיל הוא לא יודע?

מוסי רז: – – כי שם זה לא ישראל, את זה גם אתם קבעתם.

קטי קטרין שטרית: מוסי, בנט יודע מה שאתה אומר או שהוא לא יודע מה קורה?

קריאה: קטי, זה מתואם איתו, אל תדאגי.

מוסי רז: אם כל כך שעת חירום, מדוע לא עשיתם את זה ב-44 השנים שאתם בשלטון?

מוסי רז: 44 שנים היו לכם לקבוע שזה חלק מישראל.

מוסי רז: פתאום אתם – אבל אתם גם לא מציעים כאן לקבוע שזה חלק מישראל.

מוסי רז: גם אתם יודעים שזה לא חלק מישראל.

מוסי רז: אתם אוהבים, לפעמים, לבוחרים – אתם בסך הכול מציעים שיהיה מותר לקחת – – –

קרן ברק: גם אתה אומר שזה חלק מישראל.

קרן ברק: אולי – – –

מוסי רז: אתם בסך הכול מציעים שיהיה מותר לקחת עצורים מישראל לחלק הזה, שהוא השטחים הכבושים והוא איננו חלק מישראל.

מוסי רז: ואיזה עצורים אתם מתכוונים לקחת?

קטי קטרין שטרית: מוסי, אתה מחזיר אותנו ל-48'?

קרן ברק: אתה בטוח שזה הנאום שאתה רוצה – – –

מוסי רז: מעניין איזה עצורים אתם מתכוונים לקחת.

מוסי רז: מעניין אם מדובר אולי בעצורים שייחקרו על עבירות של שוחד, אולי מרמה, אולי הפרת אמונים, יהודים וערבים.

מוסי רז: אה, יש לי רושם שזה לא כך.

מוסי רז: זאת אומרת, זה לא כתוב כאן, אבל בין השורות, לא יודע איך, אני שומע את המילה "ערבים".

קריאה: – – –

מוסי רז: אתה אומר ככה, איתן, אז כבוד השר, אני אשמח אם תנמק ותוכיח.

מוסי רז: אולי תדווחו לנו את מי רוצים לשלוח – – –

איתן גינזבורג: להוכיח את מה שאתה שומע בדברים שלא כתובים?

מוסי רז: אני יודע מה מתקבל בחוק ואחרי זה מה מתבצע בשטח.

איתן גינזבורג: אני קורא את המילה "ישראלים".

מוסי רז: אני יודע דבר אחד: מה שלא היה כל כך חירום 73 שנה וגם לא 54 שנה, מאז שכבשנו את השטחים, הוא גם לא חירום עכשיו ויחכה.

יצחק פינדרוס: אתה צודק, לא סיפחנו.

יצחק פינדרוס: כשנספח לא יצטרכו שעת חירום.

יריב לוין: תודה רבה לחבר הכנסת רז.

יריב לוין: חברות וחברי הכנסת, נא לשבת.

יריב לוין: נא לשבת על מנת שאנחנו נוכל לעבור להצבעה.

יריב לוין: רבותיי, אנחנו עוברים להצבעה על הצעת חוק להארכת תוקפן של תקנות שעת חירום (יהודה והשומרון – שיפוט בעבירות ועזרה משפטית), התשפ"א–2021, בקריאה הראשונה.

יריב לוין: הצבעה.

יריב לוין: בעד ההצעה להעביר את הצעת החוק לוועדה – 15

יריב לוין: נמנעים – אין

עופר כסיף: הצבעתי במקום הלא-נכון.

יריב לוין: אין בעיה.

יריב לוין: אנחנו נתקן את זה, נודיע.

יריב לוין: אם כן, בעד – 15, נגד – שמונה, אין נמנעים.

יריב לוין: אני קובע שהצעת חוק להארכת תוקפן של תקנות שעת חירום (יהודה והשומרון – שיפוט בעבירות ועזרה משפטית), התשפ"א–2021, התקבלה בקריאה הראשונה.

יריב לוין: ההצעה הייתה אמורה לעבור להמשך דיון בוועדת הפנים והגנת הסביבה, אבל מכיוון שהוועדה טרם הוקמה, היא תעבור לוועדה המסדרת לקביעת ועדה.

יריב לוין: אני מודיע לפרוטוקול שחבר הכנסת עופר כסיף הצביע בטעות במקומו של חבר הכנסת בגין.

יריב לוין: זה כמובן לא משנה את התוצאות.

יריב לוין: [נספחות.

יריב לוין: ]

יריב לוין: אם כן, חברות וחברי הכנסת, אנחנו עוברים לנושא הבא על סדר-היום – תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת היציאה מישראל) (תיקון מס' 2), התשפ"א–2021.

יריב לוין: אני מזמין את סגן שר הבריאות יואב קיש, בבקשה.

יואב קיש: כבוד היושב-ראש, חברות וחברי הכנסת, לפני שאני אתחיל בדבריי אני מבקש להתייחס להחלטה השערורייתית של המפכ"ל על ביטול מצעד הדגלים בירושלים ביום חמישי הקרוב.

יואב קיש: אני חייב לומר, ואני אומר את זה מעל הבמה הזאת: אם החלטה זו לא תשונה, זו כניעה מבישה בפני החמאס.

יואב קיש: יש פה ניצחון תודעתי של החמאס, שמכתיב למפכ"ל מדינת ישראל, מפקד המשטרה, המפקח הכללי של המשטרה, איך לנהוג בירושלים.

יואב קיש: אני חושב שהדבר הזה הוא טעות קשה.

יואב קיש: פניתי לשר לביטחון הפנים שיפעל לשנות ולהפעיל את הסמכות המדינית על ההחלטה הנואלת הזאת וידאג לכך שמצעד הדגלים יתקיים כסדרו בירושלים ביום חמישי הקרוב.

יואב קיש: אני אומר את זה גם אם המשמעות תהיה איזושהי הסלמה כלשהי בעקבות העניין הזה.

יואב קיש: יש דברים שמדינת ישראל לא יכולה להרשות לעצמה להתנהג אחרת.

יואב קיש: מצעד הדגלים – הרי רק לפני ימים בודדים היינו במצעדים אחרים בירושלים, מצעד הגאווה ומצעדים אחרים.

יואב קיש: אין שום בעיה עם כל מצעד, ובוודאי ובוודאי מצעד הדגלים בירושלים חייב להתקיים.

יואב קיש: שום ויתור לא מקובל בדבר הזה.

יואב קיש: אני חוזר שוב על דבריי מפה לשר הבט"פ אמיר אוחנה: שנה את החלטת המפכ"ל, כמובן בתמיכת ראש הממשלה נתניהו בעניין הזה.

יואב קיש: לגבי התקנות שעל הפרק, אני אתן הקדמה קצרה לכל הסדרה שאני הולך להביא וסיום, כדי שיחסוך לי את הדברים לפני כל חוק.

יואב קיש: מכיוון שהן לא הוגשו לוועדה הן מגיעות למליאה – זה דבר מובן – ומכיוון שחלקן גם עוסקות בתאריך שכבר, מה שנקרא, מאחורינו, ואפשר לומר בדיעבד, לטובת כל האמצעים שננקטו, כולל האכיפה בנושא התקנות שבדיעבד.

יואב קיש: אלה שני דברים שהם כלליים לכל הנושאים שעל הפרק.

יואב קיש: תיקון מס' 2 מדבר על איסור יציאה מהארץ לאוקראינה, אתיופיה, ברזיל, דרום אפריקה, הודו, מקסיקו, טורקיה, ארגנטינה ורוסיה.

יואב קיש: איסור זה אינו חל על מי שאינו אזרח או תושב ישראל ועל מי שיוצא מהארץ למקום מגורים קבוע.

יואב קיש: הוחרגו מאיסור היציאה גם צרכים הומניטריים נוספים ויציאה לצורך חיוני הנוגע ליחסי חוץ או ביטחון של המדינה, וכן שליח רשמי של אחד המוסדות הלאומיים.

יואב קיש: יש גם ועדת חריגים לעניין.

יואב קיש: התוקף הוא עד 13 ביוני, וכפי שאמרתי, ללא אישור המליאה התקנות האלה יפקעו ב-7 ביוני, ויש חשיבות בהמשך תוקפן של התקנות כדי למנוע יבוא תחלואה חדשה לישראל, ובפרט למנוע חדירת וריאנטים של הנגיף ממדינות שבהן יש תחלואה גבוהה.

יואב קיש: אבקש את אישור המליאה לתקנות אלה.

יעקב מרגי: תודה רבה לך, סגן השר חבר הכנסת יואב קיש.

יעקב מרגי: לדיון זה יש רשימת דוברים.

יעקב מרגי: חבר הכנסת עופר כסיף – אינו נוכח; חבר הכנסת יואב סגלוביץ'; חבר הכנסת ניצן הורוביץ; אוסאמה סעדי; גלית דיסטל; יצחק פינדרוס; אלי אבידר; אחמד טיבי; תמר זנדברג; מירב בן ארי; עיסאווי פריג'.

יעקב מרגי: אבי מעוז, בבקשה, אדוני.

יעקב מרגי: כל מי שקראתי קודם אינו נוכח, ולכן איבד את זכות הדיבור; בדיון זה בלבד.

יעקב מרגי: תעמוד לו זכות הטיעון.

יעקב מרגי: בבקשה, אדוני, עד שלוש דקות לרשותך.

אבי מעוז: ראשית אני רוצה לברך שוב – אדוני היושב-ראש, חבריי חברי הכנסת – את ראש הממשלה ואת הממשלה כולה על ההצלחה הכבירה במיגור מגפת הקורונה.

אבי מעוז: אני רוצה לפנות בדבריי אל אחיי ואחיותיי הנמשכים לבני מינם, ואני עושה זאת מעל ראשיהם של מי שכביכול פועלים כנציגיהם בארגונים השונים ובכנסת.

אבי מעוז: אני פונה אליכם מתוך אהבתי לכל אחד ואחת מכם ומתוך אי-רצוני לכפות על אף אחד מכם אורח חיים ברשות הפרט, גם אם אורח החיים שאתם מנהלים הוא מוטעה לפי אמונתי על פי תורת ישראל.

אבי מעוז: דעו לכם שנציגיכם בארגונים וכאן בכנסת משתמשים בכם כבני ערובה כדי לקדם אג'נדה חברתית וכדי לקדם את הרס מוסד המשפחה והמשך הדורות.

אבי מעוז: מצד אחד הם יכשירו ואף יעודדו ניתוחי המרה בלתי הפיכים, אך מצד שני הם יילחמו מלחמת חורמה כנגד כל אפשרות שצעירים החווים מצוקה בשל משיכתם לבני מינם יוכלו לקבל טיפול וסיוע מאנשי מקצוע מוסמכים.

אבי מעוז: רק לפני כמה ימים פורסמו בערוץ 7 דבריו של אב לחמישה שלאחר טיפול וסיוע מקצועי הצליח להקים בית עם רעייתו, מה שלדבריו כנראה לא היה מצליח לעשות כיום בגלל הדה-לגיטימציה שהארגונים דואגים לייצר כלפי היכולת להשתנות.

אבי מעוז: ביום הצהרת האמונים לכנסת הנוכחית התקיימה הפגנה של נציגי ארגונים רבים כנגד כניסתי לכנסת.

אבי מעוז: בין שלל הארגונים שחברו יחד להפגנה זו היו כמה ארגונים המתיימרים לפעול בשמכם ולמענכם, כגון האגודה למען הלהט"ב, הבית הפתוח, בת קול, המרכז הגאה וחוש"ן.

אבי מעוז: כעת, כשמוקמת ממשלה עם חברי כנסת ערבים וישנה הסכמה שלא לקדם את האג'נדות של אותם ארגונים, השתררה דממה.

אבי מעוז: לפתע מתברר שבשביל להוריד את שלטון הימין ולבצע למדינתנו טיפול המרה ממדינת העם היהודי למדינת כל אזרחיה, מותר לקפל את כל הדגלים ולוותר על הדאגה לכם.

אבי מעוז: כל מה שהתבטאתי אני והתבטאה מפלגת נעם וכל מה שאני מבקש לפעול בנושא הוא רק כנגד הארגונים שמבקשים להשליט בחיים הציבוריים של מדינת ישראל תפיסות זרות לרוחו של העם הזה, תוך שימוש בכם כקורבנות.

אבי מעוז: את האמת הזאת אמשיך לשאת ולבטא על אף ולמרות כל ניסיונות ההשתקה, וסוף האמת לנצח, בעזרת השם.

יעקב מרגי: תודה רבה.

יעקב מרגי: חבר הכנסת משה אבוטבול, בבקשה, אדוני.

משה אבוטבול: כבוד היושב-ראש, כנסת נכבדה, היות שאנו דנים בתקנות וסמכויות מיוחדות להתמודדות עם נגיף הקורונה, כפי שגם צוין, שמאריכות את האיסור שנקבע על יציאה מישראל למדינות אוקראינה, אתיופיה, ברזיל וכו', הייתי מאוד רוצה לדבר על כך שחייבים להיערך, בבקשה, למצוא כל דרך אפשרית – כמובן תוך כדי בטיחות בריאותית מחד גיסא אך מאידך גיסא במאמצים עילאיים – לפתיחת הכניסה לאומן, שנמצאת באוקראינה, לקראת ראש השנה הבא עלינו לטובה בעוד כמה שבועות.

משה אבוטבול: עלינו להיזכר כמה היה צער גדול לכל אותם רבבות רבבות של יהודים מאמינים יקרים מהארץ וגם מכל העולם כולו, חסידי ברסלב שניסו להגיע בראש השנה ולצערנו לא עלה בידם.

משה אבוטבול: חרף מאמציו של שר הפנים הרב אריה דרעי, שגם פנה במכתבים ובמאמצים רבים – הוא ביחד עם רבני ברסלב – לא הצליחו לגרום לכך שייכנסו.

משה אבוטבול: אני מקווה, בעזרת השם – תקוותנו ותקוותם של כל אותם הרבבות האלה שהשנה, בעזרת השם, יוכלו להגיע בראש השנה לאומן, ובכך בעצם לקיים את המורשת ואת המסורת שלהם, כאמירתו הקדושה של רבנו נחמן מברסלב, שביקש להגיע לאומן בראש השנה.

משה אבוטבול: אז תקוותי היא שמשרד הבריאות, השר וכל האנשים הממונים על הנושא הזה – לתת את דעתם השנה שלא נצטרך להגיע לאותם מחזות קורעי לב של אותם חסידים שמתגוללים שם בבלארוס מתוך תקווה להיכנס לאומן, והשנה, בעזרת השם, נאפשר להם, מתוך כבוד הדדי, להגיע להתפלל שם, ובראשם – אנחנו נשמח שיגיעו גם אותם אנשים שבכל שנה ושנה היו מגיעים, כולל חברי כנסת וראשי ערים שהיו מגיעים כל שנה ושנה.

משה אבוטבול: אני בטוח שהשנה, בעזרת השם, ירצו גם להגיע, ונקווה, בעזרת השם, שהתקנות האלה יפוגו לקראת התאריך הבא, שכאן התוקף שלו 13 ביוני 2021.

משה אבוטבול: אולי עד אז נוכל, בעזרת השם – – –

יעקב מרגי: אולי עד אז אוקראינה תהיה ירוקה; לא יודע, נראה.

משה אבוטבול: אנחנו מתפללים, אבל גם צריכים לתת את הזמן להיערכות, אדוני היושב-ראש.

יעקב מרגי: וצריך גם לשמור על הבריאות שלנו מפני יבוא נגיפים.

משה אבוטבול: אני מאוד מקווה שבעזרת השם גם ייתנו את פרק הזמן להיערכות לכל אותם מארגנים יקרים, שיעשו את עבודתם נאמנה.

משה אבוטבול: תודה רבה.

יעקב מרגי: תודה רבה לך.

יעקב מרגי: חבר הכנסת ישראל אייכלר; ווליד טאהא; ינון אזולאי; אוריאל בוסו; חבר הכנסת סמי אבו שחאדה; חבר הכנסת אלעזר שטרן; עאידה תומא סלימאן; רון כץ; עודד פורר; קטי קטרין שטרית; מנסור עבאס; אופיר סופר; סעיד אלחרומי; מיכל וולדיגר; אמילי חיה מואטי; איימן עודה.

יעקב מרגי: יבגני סובה, בבקשה, אדוני.

יבגני סובה: אדוני היושב-ראש חבריי חברי הכנסת, האמת, אני התלבטתי אם בכלל לדבר על הנושא הזה, כי לבקר את הממשלה בשבוע האחרון של התפקוד שלה אולי זה לא כל כך נכון, אבל אני חייב להגיד לכם ולחשוף בפניכם – –

קריאה: לא בטוח.

יבגני סובה: – – את האמת, שבשבוע האחרון – – –

יעקב מרגי: ביקורת טובה עד הרגע האחרון.

יעקב מרגי: גם בדיעבד.

יבגני סובה: תקשיב, בשבוע האחרון, אני, מטבע הדברים, ועוד כמה חברי כנסת שהם דוברי רוסית, מקבלים הרבה פניות – אני אומר לכם, הרבה פניות – בעיקר בטענה שהם עשו חיסונים, הם פעלו על פי מה שאמרה להם הממשלה, יש להם סיבה לצאת לרוסיה, למקומות שלמשל – תכננו אפילו סוג של הבראה בקיץ.

יבגני סובה: יש כאלה שנוסעים; אני מכיר אנשים שלא יכולים לחיות בקיץ בישראל ונוסעים לחודש, חודשיים, שלושה חודשים, מה שמותר להם.

יבגני סובה: יש כאלה גם, דרך אגב, אנשים שלא עובדים, אז הם מאפשרים לעצמם להעביר את החום הזה.

יבגני סובה: ואז פתאום הם, אזרחים ישראלים, צריכים לעבור את כל הוועדות האלה.

יבגני סובה: הם התחסנו, הם מוכנים לשבת בבידוד אחרי שהם יחזרו, ופקידים, עם כל הכבוד – ויש לי הערכה לפקידים במשרד הבריאות – אומרים: לא, אתם לא יכולים לצאת.

יבגני סובה: זה שטיסות ממשיכות לטוס, זה האבסורד הגדול.

יבגני סובה: הרי אם היו מבטלים את הטיסות, אז הייתי מבין את זה, אבל הטיסות ממשיכות לטוס, גם של חברות זרות.

יבגני סובה: בבתי מלון שם לא מבטלים דברים, ואומרים: זה בעיה שלכם שלא הגעתם.

יבגני סובה: ואז אותו בן אדם שהזמין את החופשה – נקרא לזה הבראה – בחודשי הקיץ, פתאום – – –

משה אבוטבול: הלך.

יבגני סובה: מה זה הלך?

יבגני סובה: הוא מקבל הודעה: אתה לא יכול לצאת, משום שהנתון הכללי ברוסיה – רוסיה זאת מדינה ענקית, יותר גדולה מארצות הברית.

יבגני סובה: אתה לא יכול לצאת.

יבגני סובה: וזו רק דוגמה אחת.

יבגני סובה: הייתי מסכים לגישה של משרד הבריאות, כי גם אני חושב שנכון למנוע כניסה של הווריאנטים וכל המוטציות וכו', אבל אני נתקל במקרים עוד יותר חריגים, למשל כל הבקשות של אנשים שיש להם מעמד של תושב בישראל.

יבגני סובה: אנחנו מדברים על בני משפחה של ישראלים, מה שנקרא א/5.

יבגני סובה: אלה שיצאו מסיבות מוצדקות – למשל יש בעל, אזרח ישראלי, שאשתו התחילה לפני כמה שנים לעבור את התהליך, ויש לה א/5.

יבגני סובה: זה לא נותן לה אפשרות להוציא דרכון.

יבגני סובה: היא יצאה – הינה, זה סיפור של השעות האחרונות – לקבור את אימה באוקראינה, קיבלה אישור, ועכשיו לא נותנים לה לחזור לישראל.

יבגני סובה: יכול להיות שאנחנו פה פשוט מנותקים מהמציאות, מנותקים מהמקרים החריגים האלה.

יבגני סובה: וכשאתה פונה לוועדה – אני לא מדבר על חבר כנסת, אני מדבר על האזרחים – אוטומטית, תוך חצי שעה – –

יעקב מרגי: נא לסיים.

יבגני סובה: – – מקבלים הודעה אוטומטית: לא אושר להם.

יבגני סובה: ואז הם פונים אלינו ואנחנו צריכים לבקש כל פעם, וכאילו אנחנו – תגידו, מה אנחנו פה, הפכנו למטפלים של הבקשות האלה?

יעקב מרגי: תודה.

יבגני סובה: משפט אחד אחרון לסיום, אדוני היושב-ראש.

יבגני סובה: אני באמת מקווה שאם אתם קובעים משהו עבור האזרחים, אז תחשבו עד הסוף.

יבגני סובה: אני מאוד מקווה שבעוד שבוע נוכל לשנות את המצב.

יבגני סובה: תודה רבה.

יעקב מרגי: תודה.

יעקב מרגי: חברת הכנסת קרן ברק – אינה נוכחת; אליהו ברוכי – אינו נוכח.

יעקב מרגי: חבר הכנסת יצחק פינדרוס, בבקשה, אדוני – אחרון הדוברים.

יעקב מרגי: בבקשה, אדוני.

יצחק פינדרוס: אדוני היושב-ראש, אנחנו עכשיו שוב מאשרים תקנות שנכנסו לתוקף ב-31 במאי – הוספת מדינות, הכנסת מדינות של איסור יציאה.

יצחק פינדרוס: בסעיף 7 לסדר-היום הולך להיות אישור כניסה.

יצחק פינדרוס: יבגני, אף שעל פי רוב אני לא מסכים איתך, ואני בטח לא מסכים איתך שהממשלה הולכת להתחלף כל כך מהר, אני חייב להסכים איתך על המקרה שהבאת, ואני מכיר את המקרים האלה.

יעקב מרגי: ייאמר לזכותו – הוא אדם אופטימי.

יצחק פינדרוס: ואני, אדוני סגן השר – –

יבגני סובה: – – – ארצות הברית לא ברשימה, פינדרוס.

יצחק פינדרוס: – – כפי שאמרתי בדיונים הקודמים, אני הולך להצביע נגד ההצעה הזאת, ואני גם אגיד לך למה.

יצחק פינדרוס: הממשלה קיבלה החלטה ב-31 במאי בבוקר שבאותו ערב, ב-24:00, ייכנס לתוקף – וארגנטינה התווספה למדינות, לאיסור כניסה ויציאה.

יצחק פינדרוס: אדם שיצא מהבית שלו 18 שעות קודם מארגנטינה, עלה על מטוס, נחת בישראל בשעה 00:10 – החזירו אותו חזרה לארגנטינה.

יצחק פינדרוס: עכשיו תגיד לי אתה, אדוני סגן השר, אם זה נשמע לך הגיוני שאדם שיצא בהיתר, עלה על טיסה בהיתר, היה אמור להיכנס למדינת ישראל בהיתר, נחת ב-00:10 – ואני לא יודע אם לבדוק אם הוא יכול לתבוע את הטיסה, את רשות שדות התעופה, כי אולי הטיסה קצת הסתובבה והוא היה יכול לנחות כנראה ב-23:59 והוא נחת ב-00:10 – אומרים לאדם כזה: תעלה על מטוס ותחזור בחזרה.

יצחק פינדרוס: אמרתי בדיונים הקודמים: ההתנהלות של הפקידים – כן, פקידי משרד הפנים שיושבים שם, בשדה תעופה; פקידי משרדים אחרים שיושבים שם, בשדה תעופה – היא התנהגות אטומה.

יצחק פינדרוס: אם אישה יצאה לקבור אבא, יצאה בהיתר, והיא לא יכולה לחזור, זאת התנהגות אטומה.

יצחק פינדרוס: אם מעבירים אותם ויה דולורוזה, זו התנהגות אטומה.

יצחק פינדרוס: מקבלים החלטות נכונות, אבל צריכים לדעת איך להתמודד איתן מול האזרחים.

יצחק פינדרוס: ואני עם הדבר הזה, עד היום – אמרתי לך את זה בדיונים הקודמים: תעשו סדר בממשלה, כשאתם מקבלים החלטות, איך הדבר הזה יורד ברמת התפעול.

יצחק פינדרוס: מציאות כזאת, שאדם יצא 18 שעות קודם, עלה על מטוס בהיתר, ממשלת ישראל קיבלה החלטה כמה שעות קודם, לא קיבלה החלטה יום קודם, והוא נוחת בישראל ומוחזר לארץ מוצאו, לא יכולה לעבור בשתיקה.

יצחק פינדרוס: תודה רבה.

יעקב מרגי: תודה רבה.

יעקב מרגי: אנחנו ניגשים להצבעה על הצעה בדבר אישור תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת היציאה מישראל) (תיקון מס' 2), התשפ"א–2021.

יעקב מרגי: הצבעה.

יעקב מרגי: מי בעד?

יעקב מרגי: מי נגד?

יעקב מרגי: בעד התקנות – 5

יעקב מרגי: נמנעים – אין

יעקב מרגי: תודה רבה.

יעקב מרגי: חמישה הצביעו בעד, שני מתנגדים.

יעקב מרגי: ההצעה בדבר אישור תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת היציאה מישראל) (תיקון מס' 2), התשפ"א–2021, אושרה.

יעקב מרגי: [נספחות.

יעקב מרגי: ]

יעקב מרגי: אנחנו עוברים לסעיף הבא בסדר-היום – תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 42), התשפ"א–2021.

יעקב מרגי: יציג את התקנות סגן שר הבריאות חבר הכנסת יואב קיש.

יעקב מרגי: בבקשה, אדוני.

יואב קיש: תיקון 42?

יעקב מרגי: תיקון 42, אלא אם כן אתה רוצה לחזור עוד פעם על תיקון 2.

יואב קיש: כבוד היושב-ראש, חברות וחברי הכנסת, להלן תיקון 42, שכולל בעיקר הארכת תוקף של הסדרים שנקבעו עבור פעילות בתי עסק ומקומות הפתוחים לציבור – תו ירוק, תו סגול – עד ליום 31 במאי.

יואב קיש: הם פקעו ללא הארכה נוספת ב-1 ביוני.

יואב קיש: כפי שאמרתי קודם, אנחנו צריכים את אישור המליאה מתוקף הנושא של האחריות הפלילית בעבירות שנבעו בדיעבד מתקנות אלו.

יואב קיש: תודה.

יעקב מרגי: גם לתקנות – גם לתיקון זה, תיקון מס' 42, יש לי רשימת דוברים.

יעקב מרגי: הראשון שבהם – עופר כסיף; יואב סגלוביץ'; ניצן הורוביץ; אוסאמה סעדי; גלית דיסטל; יצחק פינדרוס.

יעקב מרגי: יצחק פינדרוס מעוניין לדבר?

יצחק פינדרוס: לא.

יצחק פינדרוס: דיברתי די.

יעקב מרגי: מוותר.

יעקב מרגי: אלי אבידר; אחמד טיבי; תמר זנדברג; מירב בן ארי; עיסאווי פריג'.

יעקב מרגי: אבי מעוז, בבקשה, אדוני.

יעקב מרגי: גם כאן עד שלוש דקות לרשותך.

יעקב מרגי: בבקשה.

אבי מעוז: אדוני היושב-ראש, כבוד השר, חבריי חברי הכנסת, אחרי ששמעת, אדוני היושב-ראש, לפני כמה דקות את תפיסתי לגבי המכונים "ארגוני הקהילה הגאה" ונציגיהם בכנסת, אני רוצה להתפלמס עם חלק מאותם ח"כים נאורים ו"מכילים", במירכאות, ולהראות מה כנראה יחסם האמיתי כלפי בעלי המשיכה לבני מינם ולזכויותיהם.

אבי מעוז: חבר הכנסת לפיד, שכתב לגבי האפשרות של הקמת ממשלה עם מפלגת נעם – אני מצטט: "ממשלה מופרעת, גזענית, שוביניסטית, שתחזיר את ישראל לימי הביניים" – על ממשלה עם רע"מ הוא מילא פיו מים.

אבי מעוז: חבר הכנסת ניצן הורוביץ אמר עליי – אני מצטט: "אדם בזוי שבא לכנסת עם עמדות הזויות מתקופת המקרא", וגם "הרעל הזה רוצה להגיע לכנסת – – – מרצ תילחם בהם", אך על התבטאותו של חבר הכנסת ווליד טאהא: "לא נעביר חוקים של סוטים", הוא מילא פיו מים.

אבי מעוז: חבר הכנסת עידן רול כינה אותי בזמנו – אני מצטט: "גזען, הומופוב, שונא נשים וחשוך", והוסיף: "לדעות החשוכות והמסוכנות שלו אין מקום בכנסת ישראל"; לגבי חבר הכנסת עבאס וחבר הכנסת טאהא הוא מילא פיו מים.

אבי מעוז: חבר הכנסת להב הרצנו, שדיבר בנאום הפתיחה שלו נגד שיח פלגני – אני מצטט: "שיח פלגני, מלא בשנאה ובהפחדה" – ושאמר שהוא מתבייש שדברי הפחד והשנאה שלי יופצו מעל דוכן כנסת ישראל, קרא לי בשבוע שעבר כאן, במליאה: "איש חולה"; בקלות, אדוני היושב-ראש, ניתן לדמיין מה היה מתחולל לו אני, חלילה, הייתי קורא לו כך.

אבי מעוז: על הביטוי "סוטים" של חבר הכנסת טאהא גם הוא מילא פיו מים.

אבי מעוז: חבר הכנסת קריב, שטוען כי הוא נאבק למען יהדות מקרבת, התגלה כמומחה לקללות – כך למשל כאשר כינה אותי "גזען, להט"בופוב, שוביניסט ופנאט" ומי שמייצג פשיזם – אבל כלפי חברי הכנסת עבאס וטאהא גם הוא מילא פיו מים.

אבי מעוז: אין להם כמובן שום בעיה לשבת בממשלה יחד עם נציגי התנועה האסלאמית ולהסכים להקפאת כל החקיקה הלהט"בית.

אבי מעוז: ניתן היה להמשיך בעוד ועוד דוגמאות, כמו למשל חברות הכנסת מרב מיכאלי ותמר זנדברג, שכינו אותי בכינוי "חושך", וגם הן מילאו פיהן מים.

אבי מעוז: אבל אני חושב, אדוני היושב-ראש, שהמסר ברור.

אבי מעוז: מדובר בצביעות מהזן היותר-מזוקק, שמראה שכל אותם חברי כנסת שמתיימרים לייצג את בעלי המשיכה לבני מינם, מוכנים למלא פיהם מים – –

יעקב מרגי: נא לסיים.

אבי מעוז: – – עבור הורדת הימין מהשלטון והקמת ממשלה פרוגרסיבית שתצעיד את ישראל לעבר מדינת כל אזרחיה.

אבי מעוז: תודה רבה.

יעקב מרגי: תודה רבה.

יעקב מרגי: חבר הכנסת משה אבוטבול, בבקשה.

משה אבוטבול: – – –

יעקב מרגי: מוותר.

יעקב מרגי: ישראל אייכלר, ווליד טאהא, ינון אזולאי, אוריאל בוסו, סמי אבו שחאדה, עאידה תומא סלימאן, רון כץ, עודד פורר, קטי קטרין שטרית, אליהו ברוכי, מנסור עבאס, אופיר סופר, סעיד אלחרומי, מיכל וולדיגר, אמילי חיה מואטי, איימן עודה, יבגני סובה וקרן ברק – אינם נוכחים.

יעקב מרגי: לכן אנחנו ניגש להצבעה על תיקון מס' 42 – תקנות סמכויות מיוחדות להתמודדות עם נגיף הקורונה החדש, כמובן, הוראת שעה.

יעקב מרגי: בעד התקנות – 5

יעקב מרגי: נמנעים – אין

יעקב מרגי: חמישה בעד, אין מתנגדים, אין נמנעים.

יעקב מרגי: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 42) אושרו.

יעקב מרגי: [נספחות.

יעקב מרגי: ]

יעקב מרגי: אנחנו עוברים לסעיף הבא בסדר-היום – תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 20), התשפ"א–2021.

יעקב מרגי: יציג את התקנות, אף תקנות אלו, סגן שר הבריאות יואב קיש.

יעקב מרגי: בבקשה, אדוני.

יואב קיש: כבוד היושב-ראש, כבוד השר, חברות וחברי הכנסת, האמת שלפני שאגע בנושא שעל הפרק, אני חייב לעלות תהייה שאני חושב ששותפים לה לא מעט אנשים בציבור הישראלי, והיא מדוע ממשלת בנט-לפיד המיועדת עדיין לא פרסמה את ההסכמים הקואליציוניים.

יואב קיש: הרי הודיעו כבר, לדעתי, ביום רביעי בשבוע שעבר, במעמד מאוד חגיגי, חתמו, 72 שעות חלפו להן, ואנחנו עדיין לא ראינו אף הסכם קואליציוני.

יואב קיש: עכשיו, אותי באופן אישי – אני חושב שלא רק אותי – מעניין ההסכם של נפתלי בנט עם סיעת רע"מ, וזה לאור כל מיני טענות על מה שהליכוד הציע והרבה מאוד שקרים שהופצו בתקשורת, שכביכול הליכוד הציע יותר מכל דבר אחר.

יואב קיש: אני עומד מעל דוכן זה ואומר בצורה הכי מוסמכת שהליכוד נתן הצעה אחת ב-24 באפריל, בתקופת שהמנדט היה אצל ראש הממשלה נתניהו, למנסור עבאס, שמטרתה הייתה לטובת תמיכה בחוק לבחירה ישירה בלבד.

יואב קיש: מאז, יותר מחודש, לא הייתה שום הצעה ולא התקבל שום מסמך.

יואב קיש: ואני אומר לכל אלה שמלעיזים: אנא, תראו, אם יש לכם משהו.

יואב קיש: אין דבר כזה.

יואב קיש: המסמך היחידי – אני חוזר עוד פעם, שיהיה ברור – שנמסר למנסור עבאס היה על תמיכה בחוק לבחירה ישירה לפני כחודש וחצי, כשהמנדט היה אצלנו, והמטרה הייתה לשנות את החוק כדי להראות – שעם ישראל יבחר את ראש הממשלה שהוא מאמין בו, לא ראש ממשלה שמגיע עם שבעה שהופכים לשישה, שמתוכם אולי שני מנדטים תומכים בו.

יואב קיש: אנחנו לא הצלחנו להשלים את המשא ומתן על התמיכה בחוק לבחירה ישירה בגלל שתי סיבות עיקריות.

יואב קיש: דרך אגב, אין לי טענות למנסור עבאס – הוא מייצג את הבוחרים שלו.

יואב קיש: הוא בא עם דרישות – דרך אגב, הסיבה שהתחלנו לדבר איתו היא כי הוא אמר: אני רוצה לטפל בנושאים האזרחיים, שום דבר אחר לא; אין לי שום נושאים לאומיים שאני רוצה לדחוף.

יואב קיש: אני מוותר על הנושאים הלאומיים.

יואב קיש: יש לי נושאים אזרחיים.

יואב קיש: בעיניי זה היה לגיטימי להתחיל לדון ולבחון במה מדובר.

יואב קיש: אבל מה, יש שני נושאים שלתפיסת מנסור עבאס הם אזרחיים ולתפיסתי ולתפיסת הימין הם נושאים לאומיים.

יואב קיש: מהם הנושאים?

יואב קיש: אחד זה חוק קמיניץ.

יואב קיש: למי שלא יודע, חוק קמיניץ הוא החוק היחיד שבעצם יש לו שיניים, החוק האפקטיבי היחיד שמנע את השתוללות הבנייה הבלתי-חוקית במגזר הערבי.

יואב קיש: יש ירידה משמעותית בבנייה הבלתי-חוקית במגזר הערבי בעקבות חוק קמיניץ מסיבה מאוד פשוטה: כשיש עבירת בנייה, במקום להתחיל הליך של משפט ובקשה להריסה וכל ההליך הזה, יש קנס מינהלי.

יואב קיש: אתה עבריין – תשלם כסף, נגמר הסיפור, וכל המסחרה והמריחה מול בית המשפט נגמרה.

יואב קיש: זה היה מאוד אפקטיבי.

יואב קיש: עכשיו, ברגע שהם ביקשו את ביטול חוק קמיניץ ואמרנו להם לא – נגמר המשא ומתן והעניין.

יואב קיש: אני שואל, אני לא יודע, אני אומר בכנות: תראו את ההסכם.

יואב קיש: אני לא יודע מדוע, או מה בנט, מה הסיבות.

יואב קיש: ואם אכן – אתם יודעים מה, אם אכן לא עשיתם שום שינוי בחוק קמיניץ, אתה יודע מה, בנט?

יואב קיש: כל הכבוד.

יואב קיש: אבל בוא תראה, תעמוד מאחורי ההסכמים שלך.

יואב קיש: הנושא השני הוא שאנחנו מעולם לא הסכמנו להכשיר את ההשתוללות של הבדואים על הקרקעות בנגב.

יואב קיש: עכשיו, מבחינת מנסור עבאס, אני אומר עוד פעם, לתפיסתו זה נושא אזרחי.

יואב קיש: אלה הבוחרים שלו.

יואב קיש: הם רוצים להכשיר את גזל הקרקעות, ואנחנו לא הסכמנו לזה.

יואב קיש: עכשיו, אני לא יודע מה בנט חתם בנושא הזה, באמת שאני לא יודע, אבל אני ראיתי פרסום של שרון גל, שלקח את מה שרע"מ כתבו בפייסבוק – – –

יעקב מרגי: ואם תראה ותדע, אתה חושב שיש משהו שיעצור – – –

יואב קיש: אני פונה פה, האמת, לא לסיעת רע"מ, שקיבלה את מה שהיא רצתה; אני גם לא פונה פה למפלגות השמאל.

יואב קיש: אני פונה פה לשתי מפלגות, תקווה חדשה וימינה, שבאות בעמדות אידיאולוגיות שאמורות להיות דומות לשלי, ובנושאים האידיאולוגיים הלאומיים האלה צריכים להיות קווים אדומים.

יואב קיש: עוד פעם, אני לא יודע אם חצו או לא חצו את הקווים האדומים, כי לא ראיתי, אבל אני אומר לבנט: תראה את ההסכמים, בוא נראה אם נחצו פה קווים אדומים.

יואב קיש: מה קרה בנושא הבנייה הבלתי-חוקית בפזורה הבדואית?

יואב קיש: בעצם, מפרסומו של שרון גל על התרגום של מה שרע"מ אמרו, הם קיבלו את תפקיד יושב-ראש ועדת הפנים.

יואב קיש: ידידי היושב-ראש פה, מרגי, הוא ותיק בכנסת ויודע היטב את הכוח העצום שיש ליושב-ראש ועדה סטטוטורית בכנסת.

יואב קיש: המשמעות היא ששרת הפנים איילת שקד לא תהיה מסוגלת לעשות דבר וחצי בכל רצון שהיא רוצה לעשות בלי יושב-ראש ועדת הפנים החדש מנסור עבאס.

יואב קיש: זה אומר שאם הוא רוצה עכשיו שלא תהיה אכיפה, שיוותרו על קנסות – אני לא יודע איזו המצאה – היא תצטרך לעשות.

יואב קיש: אם לא – יש לה ועדה לעומתית בכנסת.

יואב קיש: ככה זה עובד.

יואב קיש: לכן הנושא הזה, בעיניי, לתת את תפקיד יו"ר ועדת הפנים למנסור עבאס, זה לתת את המפתחות של הנגב לידי רע"מ ובוחריה, הפזורה הבדואית בנגב.

יואב קיש: זהו.

יואב קיש: זה משהו שאנחנו מעולם לא הסכמנו לו.

יואב קיש: לכל מי שאומר: אתם הסכמתם יותר, אני אומר מעל הבמה הזאת: זה שקר.

יואב קיש: אנא תראו, תראו לי מסמך אחד, למי שיש, שמדבר על כך שהליכוד מוכן לתת את ועדת הפנים למפלגת רע"מ.

יואב קיש: אין ולא היה.

יעקב מרגי: עכשיו תמצא את ה-linkage לתיקון מס' 20.

יואב קיש: לנוכח זה שהם לא מציגים את ההסכמים ותוקם כנראה ממשלת שמאל עם שותפות מלאה עם רע"מ, אז אני לא אהיה יותר סגן שר הבריאות ואני לא אוכל להציג יותר את הדברים האלה, אבל אני כן רציתי לדבר על הדברים האלה.

יעקב מרגי: אני חשבתי שבגלל תקנות התעופה לא ניתן להביא את ההסכמים מחו"ל.

יואב קיש: אז לא, אפשר להביא הכול.

יואב קיש: רק מי שרוצה להסתיר ונלחם בשקיפות וחושש לא מפרסם.

יואב קיש: אני אומר לך בצורה הכי ברורה, בלי שראיתי: זו הבעיה שלהם – הם מפחדים.

יואב קיש: אני לא ראיתי, אבל אני מאוד מקווה שאנשי הימין באותה קואליציה הזויה יתעשתו ויבינו שיש קווים אדומים לאידיאולוגיה.

יואב קיש: לא הכול זה כיסאולוגיה.

יואב קיש: אני כבר לא מדבר על נפתלי בנט, שכנראה שום דבר לא יעצור את משאלות ליבו להיות ראש ממשלה, אבל כל שאר אנשי הימין, כולל מפלגתו של גדעון סער, כולל גדעון סער עצמו וכל המפלגה שלו וכל שאר ימינה, אל תערקו מאידיאולוגיית הימין.

יואב קיש: תחזרו לימין.

יואב קיש: אכן, בשינוי דרמטי – חזרה לתקנות הבריאות.

יואב קיש: אנחנו מדברים על תיקון 20.

יואב קיש: תיקון זה האריך את התוקף של תקנות שהממשלה אישרה מיום 21 במאי עד ליום 3 ביוני.

יואב קיש: היא כוללת את ביטול חובתו של מפעיל שדה תעופה לפעול לפי הנחיית מנכ"ל משרד התחבורה והבטיחות בדרכים בהקצאת חלונות זמן לנחיתות או להמראות של טיסות במקרה של עודף ביקוש.

יואב קיש: זה נעשה בהתאם לשיקולים שמנויים בתקנות.

יואב קיש: התקנות העיקריות קובעות תנאים והגבלות להפעלת כלי טיס ושדות תעופה ולעניין השוהים בהם, ובין היתר איסור עלייה למטוס ללא הצגת בדיקה שלילית 72 שעות לפני כן, טיפול בגילוי אדם עם תסמינים על המטוס והתנהלות במטוס ובשדה התעופה.

יואב קיש: ההגבלות האלה, לפי עמדת הגורמים המקצועיים במשרד הבריאות, עדיין נדרשות מפני ההתפשטות של הנגיף לצמצום התחלואה.

יואב קיש: אני חייב לומר שבסך הכול מדינת ישראל היום באמת במצב מדהים, והחשש היחידי המשמעותי הוא מכניסה של תחלואה של וריאנטים מנתב"ג או ממעברי הגבול היבשתיים.

יואב קיש: כעת מובא לאישורכם תיקון 20.

יואב קיש: מאז תיקון זה גם אושר תיקון 21, שהאריך את תוקפן של תקנות, אך כמו שאמרנו קודם, לטובת שמירה על האחריות שנובעת מתקנות אלה, אנחנו מבקשים את אישור המליאה.

יואב קיש: תודה.

יעקב מרגי: תודה רבה.

יעקב מרגי: גם לתקנות אלה – גם לסעיף זה בסדר-היום יש רשימת דוברים.

יעקב מרגי: עופר כסיף; יואב סגלוביץ'; ניצן הורביץ; אוסאמה סעדי; גלית דיסטל.

יעקב מרגי: יצחק פינדרוס, מעוניין לדבר?

יצחק פינדרוס: מוותר.

יעקב מרגי: מוותר.

יעקב מרגי: אלי אבידר; אחמד טיבי; תמר זנדברג; מירב בן ארי; עיסאווי פריג'; אבי מעוז.

יעקב מרגי: משה אבוטבול, בבקשה, אדוני.

יעקב מרגי: תאמין לי, מזל שאתה פה, זה עוצר אותנו מהאינרציה, לחלק את הרשימה לכמה תחנות.

משה אבוטבול: תאסוף כוחות.

יעקב מרגי: בבקשה, אדוני, עד שלוש דקות לרשותך.

משה אבוטבול: כבוד היושב-ראש, כנסת נכבדה, בנאום האחרון שלי היום בכנסת, בנאום בן דקה, תקפתי את ההתנהלות של משרדי הממשלה, שחלקם לצערנו חיללו שבת לאחרונה, בפרט בשבת האחרונה על ידי ראש השב"כ מר נדב ארגמן, שהוציא הודעה בשבת קודש.

משה אבוטבול: הוא יכול היה להמתין מעט לצאת השבת.

משה אבוטבול: הבאתי את מכתבי שנשלח לכלל משרדי הממשלה ולראש הממשלה בנושא עם ראיות וסימוכין לדבריי.

משה אבוטבול: כעת, ברשותכם, אני רוצה להודות לשר דודו אמסלם, שר הדיגיטל הלאומי והאחראי לרשות החברות הממשלתיות, ובעיקר השר המקשר בין הכנסת לממשלה, על מכתבו הטרי בנושא, שהגיע כעת אליי ונשלח לראש הממשלה מר בנימין נתניהו.

משה אבוטבול: ברשותכם, מפאת חשיבותו של המכתב וערכו, אקרא אותו כאן בפני חבריי היקרים.

משה אבוטבול: תפילתי ותקוותי שאמירותיו החכמות והחמות יגיעו גם לאוזניים קשובות, אמן.

משה אבוטבול: אז כך כותב השר: לכבוד מר בנימין נתניהו, ראש ממשלת ישראל.

משה אבוטבול: הנדון: יותר מששמרו ישראל על השבת, שמרה השבת על ישראל.

משה אבוטבול: בהמשך למכתבו של חבר הכנסת משה אבוטבול, יושב-ראש השדולה למען שמירת השבת, ברצוני להצטרף לדבריו ולקריאתו שפקידי הממשלה יקפידו הקפדה יתרה ויימנעו ככל האפשר מחילול לשבת, ככל שהדבר איננו נחוץ או חיוני.

משה אבוטבול: כאשר פרסומות של לשכת הפרסום הממשלתית משודרות בשבת ודוברים ופקידי ציבור – ראה גם אזהרת ראש השב"כ על הרשתות החברתיות – מוציאים הודעות לא דחופות לעיתונות דווקא בשבת, הרי שאין מדובר כאן בפיקוח נפש, ועלינו לעמוד על כך שהממשלה אכן תדאג, מתוך זיקה למורשת ישראל, שיישמר אופייה היהודי של המדינה.

משה אבוטבול: אני רואה זאת בחומרה רבה, ומצפה ומקווה שהדברים יובהרו לכל הגורמים ושלא יישנו.

משה אבוטבול: אסיים בבית מתוך הפיוט הידוע "לכה דודי" של רבי שלמה הלוי אלקבץ: "לקראת שבת לכו ונלכה / כי היא מקור הברכה / מראש מקדם נסוכה / סוף מעשה במחשבה תחילה".

משה אבוטבול: בכבוד רב, חבר הכנסת דוד אמסלם, שר הדיגיטל הלאומי והשר האחראי על רשות החברות הממשלתיות.

משה אבוטבול: כמוהו יראו ויעשו.

משה אבוטבול: אני רוצה גם לבקש משאר השרים: אנא הקפידו, בדקו עם הפקידים שלכם שהם מכירים ומחדדים את הנהלים, כי השבת היא מקור הברכה, ובזה אנו מתאפיינים כעם היהודי משאר העמים באומות העולם.

משה אבוטבול: תודה רבה לכולם.

יעקב מרגי: תודה רבה, ואפילו עמדת בלוחות הזמנים.

יעקב מרגי: ישראל אייכלר; ווליד טאהא; ינון אזולאי; אוריאל בוסו; סמי אבו שחאדה; עאידה תומא סלימאן; רון כץ; עודד פורר; קטי קתרין שטרית; מנסור עבאס; אופיר סופר; סעיד אלחרומי; מיכל וולדיגר; אמילי חיה מואטי; איימן עודה, יבגני סובה; קרן ברק; אליהו ברוכי.

יעקב מרגי: תמה רשימת הדוברים, ולכן אנחנו נעבור להצבעה על תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 20), התשפ"א–2021.

יעקב מרגי: הצבעה.

יעקב מרגי: בעד התקנות – 5

יעקב מרגי: נמנעים – אין

יעקב מרגי: חמישה בעד, אחד נגד, אין נמנעים.

יעקב מרגי: תיקון מס' 20 אושר.

יעקב מרגי: [נספחות.

יעקב מרגי: ]

יעקב מרגי: אנחנו עוברים לסעיף הבא בסדר-היום – צו בריאות העם (נגיף הקורונה החדש) (בידוד בית והוראות שונות) (הוראת שעה) (תיקון מס' 25), התשפ"א–2021.

יעקב מרגי: אף אותו יציג סגן שר הבריאות יואב קיש, בבקשה.

יואב קיש: כבוד היושב-ראש, חברות וחברי הכנסת, אני מציג בפניכם את תיקון מס' 25 לפקודת בריאות העם.

יואב קיש: צו בידוד בית מסדיר בעיקרו את המקרים שבהם אדם נדרש לשהות בבידוד.

יואב קיש: עקב החשש מיבוא וריאנטים לנגיף הקורונה שעלולים להיות מסוכנים, תיקן המנכ"ל של משרד הבריאות את צו בידוד הבית ב-29 באפריל, כך שמחוסנים ומחלימים ששהו ב-14 הימים לפני כן – לפני הגעתם לישראל – במדינות שבהן יש סיכון מיוחד לתחלואה, יהיו חייבים בבידוד על אף היותם מחלימים או מחוסנים.

יואב קיש: רשימת מדינות אלה נקבעה בהתאם למודל הערכת סיכון מהמדינות שבהן יש סיכון גבוה במיוחד ליבוא תחלואה, ובמיוחד לתחלואה בווריאנט מסוכן, שיכול גם להשפיע על האנשים המחוסנים או המחלימים.

יואב קיש: טרם תיקון 25 לצו שמובא לאישור כאן היום, נכללו ברשימה זו המדינות אוקראינה, אתיופיה, ברזיל, דרום אפריקה, הודו, מקסיקו וטורקיה.

יואב קיש: בתיקון זה, בהתאם למודל הערכת הסיכון כאמור, החל מיום 31 במאי, נוספו לרשימת המדינות רוסיה וארגנטינה.

יואב קיש: תיקון 25 לצו נערך בהתאם להערכת מצב במשרד הבריאות כי קיימת תחלואה גם בקרב חוזרים מחו"ל מחוסנים ומחלימים, כפי שאמרתי.

יואב קיש: צו בידוד בית מועבר לאישור הכנסת.

יואב קיש: מכיוון שוועדת העבודה והרווחה איננה קיימת, ולא הייתה ועדה אחרת, אני מביא את ההצעה לאישור המליאה.

יואב קיש: תודה.

יעקב מרגי: וגם לצו זה יש רשימת דוברים: אלי אבידר; אחמד טיבי; אוסאמה סעדי; עופר כסיף; תמר זנדברג; מירב בן ארי; יצחק פינדרוס – מוותר; עיסאווי פריג'; ניצן הורוביץ; אבי מעוז; משה אבוטבול.

משה אבוטבול: אני מפחד שתפריע לי, אז אני מוותר.

יעקב מרגי: למה, הפרעתי לך קודם?

יעקב מרגי: ישראל אייכלר; ווליד טאהא; ינון אזולאי; אוריאל בוסו; סמי אבו שחאדה; גלית דיסטל; עאידה תומא סלימאן; רון כץ; עודד פורר; קטי קטרין שטרית; יואב סגלוביץ'; מנסור עבאס; אופיר סופר; סעיד אלחרומי; מיכל וולדיגר; אמילי חיה מואטי; איימן עודה; יבגני סובה; קרן ברק; אליהו ברוכי.

יעקב מרגי: אי לכך, כל הרשימה שהקראתי – אינם נוכחים, והשאר ויתרו.

יעקב מרגי: הצבעה מס' 5

יעקב מרגי: נגד – 1

יעקב מרגי: צו בריאות העם (נגיף הקורונה החדש) (בידוד בית והוראות שונות) (הוראת שעה) (תיקון מס' 25), התשפ"א–2021, נתקבל.

יעקב מרגי: חמישה הצביעו בעד, אחד מתנגד, אין נמנעים.

יעקב מרגי: אי לכך, צו בריאות העם (נגיף הקורונה החדש) אושר.

יעקב מרגי: תם סדר-היום.

יעקב מרגי: הישיבה הבאה תתקיים מחר, יום שלישי, כ"ח בסיוון תשפ"א, 8 ביוני 2021, בשעה 16:00.

יעקב מרגי: ישיבה זו נעולה.